
הכנסת השמונה-עשרה
נוסח לא מתוקן

מושב חמישי
<פרוטוקול מס' 966>
מישיבת ועדת הכלכלה
יום רביעי, ו' בטבת התשע"ג (19 בדצמבר 2012), שעה 11:15
<סדר היום:>
<תקנות המועצה לענף הלול (כללים בדבר מכסות לייצור ביצי מאכל לשיווק בשנת 2013), התשע"ג-2013>
נכחו:

<חברי הוועדה:> 
כרמל שאמה-הכהן – היו"ר

<מוזמנים:> 
	יוסי ישי
	–
	מנכ"ל, משרד החקלאות ופיתוח הכפר

	אורי צוק-בר
	–
	סמנכ"ל אסטרטגיה, משרד החקלאות ופיתוח הכפר

	תניב רופא
	–
	ס' בכיר למנהל הרשות לתכנון, משרד החקלאות ופיתוח הכפר

	אורי נוסבאום
	–
	עו"ד, לשכה משפטית, משרד החקלאות ופיתוח הכפר

	לירון אדלר-מינקה
	–
	עו"ד, ייעוץ וחקיקה, משרד המשפטים

	שמואל לויט
	–
	מנכ"ל, המועצה לענף הלול

	שלום דוד
	–
	תכנון וכלכלה, המועצה לענף הלול

	טומי מנור
	–
	יועץ משפטי, המועצה לענף הלול

	מוטי אלקבץ
	–
	מזכיר, ארגון מגדלי עופות

	יוסי אלמליח
	–
	יו"ר הסקציה לביצים, ארגון מגדלי עופות

	אבנר גולדמן
	–
	חבר הסקציה לביצים, ארגון מגדלי עופות

	שמעון ביטון
	–
	חבר, ארגון מגדלי עופות

	יוסי גליקסמן
	–
	מנכ"ל, גליקסמן שיווק ביצים (1994) בע"מ

	שלמה שטרית
	–
	כלכלן, גליקסמן שיווק ביצים (1994) בע"מ

	אבשלום רביבו
	–
	עו"ד, גליקסמן שיווק ביצים (1994) בע"מ

	מיכאל לסר
	–
	משווק, מ. לסר חברה לשיווק ביצים

	שלמה סויסה
	–
	חקלאי

	ד"ר גלעד וקסלמן
	–
	עו"ד, מייצג את שלמה סויסה

	לאה יוגב
	–
	נציגת מגדלים, יו"ר העמותה לשמירה על המשק המשפחתי בגבול

	חיים דהן
	–
	נציג מגדלים

	יוסי אדוני
	–
	נציג מגדלים

	עמרם דהן
	–
	נציג מגדלים

	דוד עגיל
	–
	נציג מגדלים

	יעקב טויטו
	–
	נציג מגדלים

	דני שמעוני
	–
	נציג מגדלים


<ייעוץ משפטי:>
אלקנה אפרתי
<מנהלת הוועדה:>
לאה ורון
<רשמת פרלמנטרית:>
הדר אביב
<תקנות המועצה לענף הלול (כללים בדבר מכסות לייצור ביצי מאכל לשיווק בשנת 2013), התשע"ג-2013>
<היו"ר כרמל שאמה-הכהן:>
בוקר טוב, אנחנו פותחים את ישיבת ועדת הכלכלה. על סדר-היום תקנות המועצה לענף הלול (כללים בדבר מכסות לייצור ביצי מאכל לשיווק בשנת 2013), התשע"ג-2013.
משרד החקלאות, בבקשה.
<יוסי ישי:>
אפתח בקצרה. כמדי שנה אנחנו מביאים לאישור הוועדה את הכללים בדבר מכסות לייצור ביצי מאכל, אנחנו מודעים לאילוצי הזמן ותמיד עושים את זה בדקה ה-90, לכן אנחנו רוצים לעשות מאמץ להעביר את התקנות במהירות האפשרית, ולכן אנחנו מביאים לוועדה תקנות שהן כמעט זהות לתקנות של 2012, כדי לצמצם מחלוקות, ואני אגיד איפה השינויים.

ישנם שני שינויים שבעניינם, אם תהיה הסכמה – מה טוב, ואם לא תהיה הסכמה אז נאפשר אולי לשני נציגים לטעון אותם, והוועדה תכריע בהם. 
בכל מקרה, אני לא רוצה מחלוקות כאן. אני רוצה לאשר את התקנות מהר ככל הניתן כדי למנוע משבר וכשל בתכנון ענף ההטלה בשנה הבאה.

זו ההקדמה. אפשר להתחיל, מבחינתי.

<היו"ר כרמל שאמה-הכהן:>
כן, בבקשה להקריא.

<יוסי ישי:>
אורי, אתה מקריא?
<אורי נוסבאום:>
	"תקנות המועצה לענף הלול 
(כללים בדבר מכסות לייצור ביצי מאכל לשיווק בשנת 2013), התשע"ג-2012 


	בתוקף סמכותי לפי סעיפים 31 ו- 53 לחוק המועצה לענף הלול (ייצור ושיווק), התשכ"ד - 1963 (להלן - החוק), לאחר התייעצות עם המועצה ובאישור ועדת הכלכלה של הכנסת, לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז - 1977, אני מתקינה תקנות אלה:

	הגדרות

	1.
	בתקנות אלה -
"אפרוחות" - אפרוחים משעת בקיעתם מהביצה עד גיל שבעה ימים;

"בעל מכסה" - מי שנקבעה לו מכסה לשנת התכנון לפי תקנות אלה;

"המועצה" - המועצה לענף הלול שהוקמה על פי סעיף 2 לחוק;

"כללי 2012" - תקנות המועצה לענף הלול (כללים בדבר מכסות לייצור ביצי מאכל לשיווק בשנת 2012), התשע"ב-2012;

"כללי 2011" - תקנות המועצה לענף הלול (כללים בדבר מכסות לייצור ביצי מאכל לשיווק בשנת 2011), התשע"א-2010;

"כללי 2010" - תקנות המועצה לענף הלול (כללים בדבר מכסות לייצור ביצי מאכל לשיווק בשנת 2010), התש"ע-2010;

"כללי 2009" - תקנות המועצה לענף הלול (כללים בדבר מכסות לייצור ביצי מאכל לשיווק בשנת 2009), התשס"ט-2009;

"כללי 2008" - תקנות המועצה לענף הלול (כללים בדבר מכסות לייצור ביצי מאכל לשיווק בשנת 2008), התשס"ח-2008;

"להקה" - מטילות בגיל אחד שמחזיק מגדל;

"מגדל פרגיות" - אדם העוסק בגידול פרגיות;

"מטילות" - תרנגולות שגילן עולה על חמישה חודשים;

"עופות להטלה" - מטילות, פרגיות ואפרוחות;

"פרגית" - תרנגולת בגיל שעד חמישה חודשים;

"שנת התכנון" - שנת 2013."


<היו"ר כרמל שאמה-הכהן:>
יש הערות למישהו?

<לאה יוגב:>
אני מבקשת להעיר הערה.

למסמך הזה הוקדמה פנייה של שרת החקלאות שמנמקת את הבקשה שלה, והיא מדברת פה על תקנה 9. אני מבקשת שבתקנה 9 - - -

<היו"ר כרמל שאמה-הכהן:>
אנחנו בתקנה 1, גברתי.

<לאה יוגב:>
בסדר, רק שנדע שהיא הכניסה פה בדלת האחורית את הרפורמה.

<היו"ר כרמל שאמה-הכהן:>
הערות לתקנה 1? אין, תקנה 1 אושרה. תקנה 2, בבקשה.

<אורי נוסבאום:>
	"מכסה ארצית

	2.
	גודל משק הלול לייצור ביצי מאכל לשיווק בהיקף ארצי בשנת התכנון, יהיה גידול מטילות לייצור 1,908,000,000 ביצי מאכל לשיווק (להלן – המכסה הארצית)."


<היו"ר כרמל שאמה-הכהן:>
הערות? התקנה אושרה.

<אורי נוסבאום:>
	"קביעת מכסות אישיות
	3.
	העקרונות לקביעת מכסות אישיות לייצור ביצי מאכל לשיווק לכל מגדל לשנת התכנון, במסגרת המכסה הארצית, יהיו כאמור בתקנות 4 עד 8."


<היו"ר כרמל שאמה-הכהן:>
למישהו יש הערות לתקנה 3? התקנה אושרה.

<אורי נוסבאום:>
	"מכסה אישית
	4.
	לכל מגדל תיקבע מכסה אישית לייצור ביצי מאכל לשיווק בשנת התכנון, שתהיה שווה למכסה האישית לייצור ביצי מאכל לשיווק שנקבעה לו לשנת 2012."


<היו"ר כרמל שאמה-הכהן:>
הערות? אין, התקנה אושרה.

<לאה יוגב:>
אדוני, נקבעו מכסות לשנת 2013 ליישובי קו עימות במסגרת החלטות ממשלה, והתקבלו החלטות בוועדת מכסות. אנחנו מבקשים שהחלטות של ועדת מכסות, ועל-פי מה שנאמר לנו על-ידי היועץ המשפטי של מועצת הלול, תהיינה מגובות בתקנות של מועצת הלול. חלק מההחלטות לא נכללו בתקנות האלה, ואנחנו מבקשים להכיל אותן.
<היו"ר כרמל שאמה-הכהן:>
לא הבנתי. מהי ההערה שלך לתקנה 4?

<לאה יוגב:>
ההערה היא שצריך להכניס כאן את החלטות ועדת מכסות, כי כדי ליישם אותן צריך להכיל אותן בתוך התקנות האלה.

<לאה ורון:>
את מבקשת להוסיף את ההחלטות לתוך תקנה 4?

<לאה יוגב:>
לתוך תקנה 4, כן.

<קריאות:>
זה לא ב-4.

<לאה יוגב:>
אבל כתוב פה: לכל מגדל תיקבע מכסה אישית ל-2012.

<קריאה:>
זה בתקנה 5.

<קריאה:>
אוקיי, אז ב-5. אז נדבר ב-5.

<היו"ר כרמל שאמה-הכהן:>
למישהו יש הערות ל-4?

<יוסי אדוני:>
יוסי אדוני, נציג מגדלים במועצת הלול, ממושב זרעית.


בהמשך למה שלאה אמרה, אנחנו מבקשים להאריך תוקף – בהחלטת הממשלה בדבר חיזוק יישובי הגדר ניתנו מכסות, וחלק מהבנים לא עומדים בקריטריונים בתנאים ומסיבות שלא תלויות בהם, מסיבות בירוקרטיות, ורובם נמצאים בשלבים הסופיים של הליכי הביורוקרטיה.
אנחנו מבקשים להוסיף לתקנה – מדובר בתקנה 5(א) ו-(ב).

<היו"ר כרמל שאמה-הכהן:>
אבל שאלתי על תקנה 4. אני לא אתן רשות דיבור לאנשים. אתן לא יכולים לבזבז כך את זמן הוועדה. שאלתי אם יש הערות ל-4, ואתה מדבר אתי על תקנה 5.

תקנה 4 אושרה. תקנה 5 – נא להקריא.

<אורי נוסבאום:>
	"מכסות אישיות
	5.
	(א)
	ועדת המכסות תקבע מכסות אישיות בהיקף של עד 250,000 ביצי מאכל למגדל חדש, כמפורט להלן:

	
	
	
	(1)
	מכסות בהיקף כולל של עד 10 מיליון ביצים למגדלים חדשים בישובים המצויים באזור עדיפות לאומית לפי החלטת הממשלה מס' 1060 מיום כ"ו בכסלו התש"ע (13 בדצמבר 2009), שהתקבלה בהתאם להוראות פרק כ"ו לחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009; 

	
	
	
	(2)
	מכסות בהיקף כולל של עד 6 מיליון ביצים למגדלים חדשים מקרב האוכלוסייה הערבית, הדרוזית והצ'רקסית בלבד, בכל הארץ.

	
	
	(ב)
	קביעת מכסה לפי תקנת משנה (א) תותנה בהתקיים כל אלה:

	
	
	
	(1)
	המגדל הוא אזרח ישראלי או תושב; לעניין זה "תושב" - כהגדרתו בחוק חוק מרשם האוכלוסין, התשכ"ה - 1965;

	
	
	
	(2)
	המגדל הוא בעלים של קרקע חקלאית שנועדה לשמש לגידול בעלי חיים ושניתן לפי כל דין להקים עליה לול לגידול מטילות; לעניין זה "בעלים" - לרבות מי שזכאי על פי דין להירשם כבעלים וכן מחזיק כמשמעותו בסעיף 2 לחוק ההתיישבות החקלאית (סייגים לשימוש בקרקע חקלאית ובמים), התשכ"ז - 1967 (להלן - מחזיק);

	
	
	
	(3)
	המגדל מתגורר מגורי קבע בסמוך לקרקע החקלאית הנזכרת בתקנת משנה (ב)(2), ואם הוא מחזיק - הוא מתגורר בישוב שבו יוקם על-ידיו הלול בו תיוצר המכסה;

	
	
	
	(4)
	המגדל, או בן זוגו, לא היה במועד כלשהו קודם לשנת 2012, בעל מכסה לייצור ושיווק ביצי מאכל מכוח החוק, בעל מכסה מכוח צו הפיקוח על מצרכים ושירותים (ייצור חלב), התשכ"ז-1967 או מכוח חוק תכנון משק החלב, התשע"א-2011 (להלן - חוק תכנון משק החלב), למעט מי שנקבעה לו רק מכסת חלב עיזים, וועדת המכסות, שהוקמה מכוח סעיף 5 לחוק תכנון משק החלב, הכירה במשקו כמשק סגור.

	
	
	(ג)
	בקשה לקבלת מכסה תוגש בתוך 90 ימים מיום פרסומן של תקנות אלה ותהיה ערוכה לפי הנוסח שבתוספת הראשונה.


	
	
	(ד)
	בקשה לקבלת מכסה שהוגשה לפי תקנה 5(ג) לכללי 2012 ולא ניתנה בה החלטה של ועדת המכסות עד יום תחילתן של תקנות אלה, יראו אותה כבקשה שהוגשה לפי תקנת משנה (ג) אם מתקיימים במבקש התנאים הקבועים בתקנת משנה (ב).

	
	
	(ה)
	ראתה ועדת המכסות כי קביעת מכסה לכל המבקשים שעומדים בתנאים לפי תקנת משנה (ב) תביא לכך שהיקף המכסה הכולל יעלה על היקף המכסה הכולל הקבוע בתקנת משנה (א), תערוך הגרלה פומבית בין אותם המבקשים, ותקבע מכסה אישית כאמור בתקנת משנה (א) לזוכים בהגרלה; ההגרלה תיערך בפיקוח יושב ראש ועדת המכסות או חבר ועדת המכסות שהוא הסמיך לכך, ויוזמנו אליה כל המבקשים.

	
	
	(ו)
	לא תקבע מכסה ליצרנים חדשים שכולם מאותו ישוב בשיעור של יותר מ-25% מהיקף המכסות הכולל המיועד ליצרנים חדשים; ראתה ועדת המכסות כי קביעת המכסות לכלל המבקשים מאותו ישוב עלתה על 25% מהיקף המכסות הכולל האמור, תערוך ביניהם הגרלה פומבית כאמור בתקנת משנה (ה);

	
	
	(ז)
	על קביעת מכסות לפי תקנה זו יחולו הנחיות ונהלים של שר החקלאות ופיתוח הכפר שפורסמו באתר האינטרנט של משרד החקלאות ופיתוח הכפר שכתובתו היא www.moag.gov.il (להלן – אתר האינטרנט של המשרד), אם הם אינם סותרים או מגבילים הוראה מהוראות תקנה זו; באתר האינטרנט של המשרד יפורסמו גם הדרך והמועד להגשת בקשה לקבל מכסה לפי תקנת משנה (ג).


<אלקנה אפרתי:>
הערה אחת להבהרה: יש פה שינוי אחד, ואני מבין שיש כאן הערות נוספות לסעיף, בעניין פסקה (ב)(3). מאחר שהתקנות "רצות" משנה לשנה באופן די דומה בסך-הכול, ועד עתה נדרש ש"המחזיק" יגור במשקו החקלאי ביישוב בו יוקם על-ידיו הלול בו תיוצר המכסה, וכרגע זה רק ביישוב. מה הסיבה לשינוי הזה? מדובר בסעיף 5(ב)(3).
<אורי צוק-בר:>
במגזר הערבי זה לא משנה. בדרך-כלל זו קרקע פרטית, בסמוך.

<אלקנה אפרתי:>
וויתרתם על הדרישה?

<יוסי ישי:>
זו התאמה. זה לא ויתור.

<קריאה:>
שזה יתפוס בשני המגזרים. 
<אורי צוק-בר:>
שזה יתאים גם למיעוטים.

<היו"ר כרמל שאמה-הכהן:>
כן, מר אדוני, מה היתה ההערה שלך לתקנה הזאת?

<יוסי אדוני:>
ההערה שלי היא כזאת: בכללים של 2011 ו-2012 הארכנו תוקף של החלטות הממשלה בדבר חיזוק יישובי הגדר. הוקצו 10 מיליון ביצים לחיזוק יישובי הגדר. אני לא יודע לעניין הכמות, אבל אני יודע שיותר מ-50% מומשו. 

<קריאה:>
70%.

<יוסי אדוני:>
תיקנו אותי – בערך 70% מומשו. 
30% הנותרים לא מצליחים לממש בעקבות בעיות בירוקרטיות, ואנחנו יודעים שהם נמצאים בהליכים הסופיים של הבעיות הבירוקרטיות האלה. אנחנו מבקשים להכניס את התיקון הזה ולהאריך את התוקף בעוד מספר חודשים כדי שיוכלו לממש, כי מדובר בילדים ובבנים שנמצאים ביישובי הגדר, שמחכים ומצפים לזה מספר שנים והשקיעו הרבה כסף בזה.

<היו"ר כרמל שאמה-הכהן:>
את מה להאריך?

<יוסי אדוני:>
להאריך את התוקף, כדי שיוכלו לממש את הזכאות. 
יש לנו סעיף, אם אפשר, ממנכ"ל מועצת הלול או מהיועץ המשפטי של מועצת הלול - - -
<אלקנה אפרתי:>
אני רק אציין, כדי שהדברים יהיו ברורים לוועדה. 
בתקנות מהשנים שעברו נקבעה, בתוספת השנייה או בדרכים אחרות, רשימה סגורה של ארבעה או חמישה יישובים שצוינו בשמותיהם, ולהם נקבעה מכסה של 10 מיליון ביצים נוספות על-פי החלטת הממשלה לחיזוק יישובי הגדר. בחוק ההתייעלות הכלכלית של השנים 2009–2010, חוק ההסדרים, נקבע שתוקפן של החלטות ממשלה מהסוג הזה יתבטל בתום שנת 2011. 

בשנה שעברה, בדיון בתקנות האלו, הועלתה טענה שלפחות חצי מתוך 10 המיליון האלו לא חולקו – מה שנאמר אז בוועדה, להבנתי – ונתבקש להאריך את תוקף ההחלטה על אף שהחוק קבע שהחלטת הממשלה בטלה. 
יושב-הראש בישיבה ההיא היה חבר הכנסת עמיר פרץ, ומאחר שהועלתה טענה שמסיבות בירוקרטיות, מסיבות של פרוצדורה, כ-5 מיליון מכסות ביצים לא חולקו, הוחלט להאריך את תוקפה של אותה הוראה. ואני רק אדגיש, כי זה חשוב: הוחלט להאריך אותה לחצי שנה. זאת אומרת, היא פגה בחודש יוני האחרון.

עכשיו נתבקש להחזיר את ההוראה הזו שבטלה גם על-פי חוק וגם על-פי התקנות של שנה שעברה, וראוי יהיה לשמוע מהמבקש מה הסיבות להוספת הוראה כזו.

<יוסי אדוני:>
אני אגיד כמה משפטים, ואני רוצה שגם היועץ המשפטי של מועצת הלול יגיד.

אז העלינו טענות, בעיות בירוקרטיות – אתה צודק, ומימשו בין 40% ל-50%. נכון להיום מומשו בזכות הארכת תוקף שלכם עוד 30%, ונשארו לנו עוד 20%–30% שהם ממש בהליך הסופי, זו האפשרות האחרונה שלהם, ואנחנו לא רוצים שהם יפספסו את זה. 
אם אפשר שהיועץ המשפטי של מועצת הלול - - -

<היו"ר כרמל שאמה-הכהן:>
כן, מועצת הלול, בבקשה.

<טומי מנור:>
למעשה, התקנה שהוכנסה בשנה שעברה לא היתה סתירה להחלטת הממשלה, משום שנאמר בה שהיא חלה על עניינם של מבקשים שעניינם היה תלוי ועומד לפני יום 31.12.2012, וש"נתקעו" באיזשהו מקום מבחינת אישורים, היתרי בנייה וכולי. ואז האריכו את האפשרות שלהם להמציא ולהוכיח את העמידה שלהם בתנאים הנדרשים בתקנות מ-2011 למשך חצי שנה.
במהלך הדיונים בוועדת מכסות הסתבר שכדרכם של דברים, עדיין יש מכשולים ובעיות ועדיין אנשים מתקשים להמציא את כל האישורים. הם אנשים שהזכאות שלהם אושרה כבר בעבר, אושרה על-ידי המשרד ואושרה על-ידי האגודות, ויהיה מאוד לא סביר ולא מוצדק להניף עליהם את הכורת בשלב הזה.
<היו"ר כרמל שאמה-הכהן:>
אתם תומכים בבקשה?

<שמואל לויט:>
אנחנו תומכים מאוד.
<היו"ר כרמל שאמה-הכהן:>
מישהו מתנגד לבקשה?

<קריאות:>
- - -

<יוסי ישי:>
משרד החקלאות לא מתנגד לבקשה אם יש לה פתרון משפטי. הקושי הוא משפטי. הבנו שאנחנו באילוץ משפטי. אם יש פתרון משפטי – אנחנו לא מתנגדים.

<היו"ר כרמל שאמה-הכהן:>
היועץ המשפטי לוועדה יגיד.

<אלקנה אפרתי:>
אשמח לשמוע את משרד המשפטים, כי על פניו, כפי שאמרתי, אכן תוקף ההחלטה פג לפני כחצי שנה. הוצגה כאן טענה ולפיה טוענים המבקשים שמסיבות פרוצדורה בלבד, עיכוב הליכים ביורוקרטיים, ראוי להמשיך.

<אורי צוק-בר:>
אפשר רק הערה? בעניין 2011 – זו הארכה של 2011.

<יוסי ישי:>
אורי, אם יש פה חסם, הוא רק משפטי. ידבר משרד המשפטים, בבקשה.

<לירון אדלר-מינקה:>

בעיקרון, הבנו שרוב ההליכים מוצו. להמשיך ליישם את ההחלטה הזו עוד זמן ועוד זמן, זה נוגד את הוראות החוק, כי החלטות הממשלה – דינן היה להתבטל. אז נתנו עוד חצי שנה כעוד תקופת מעבר לפתור בעיות. השאלה היא, ואולי גם משרד החקלאות צריך להגיד פה, אם מהידע שלהם לעניין ועדת המכסות עומדות פה בעיות שהן בסך-הכול השלמת מסמכים, או שיש פה עניינים שהם מעבר לזה.
היום אין סמכות משפטית לתת שוב עדיפות כזאת. לפי חוק ההתייעלות הכלכלית, אם רוצים לתת עדיפות שהיא לא לפי חוק אזורי עדיפות לאומית, צריך לקבל החלטת ממשלה חדשה ומנומקת בנושא הזה.

הבנו שמדובר כאן ביותר מרק השלמת מסמכים, ולפעמים, בחלק מהמקרים, מדובר בהגשת בקשות מחדש.

<קריאות:>
לא, לא, לא.
<קריאה:>
לא, לא. - - - את זה לביורוקרטיה בלבד.

<לירון אדלר:>
אם זה משהו שוועדת מכסות כבר קיבלה החלטה בעניינו – אנחנו רוצים להבין מה סוג הבקשות שעומדות. האם וועדת הזכאות כבר קיבלה החלטה ודחתה את הבקשה, ורוצים להגיש את זה שוב.

<קריאה:>
תגדירו שאם זה ביורוקרטי - - -

<קריאה:>
סליחה, אני, כיושב-ראש ועדת מכסות, יכול להוסיף משהו?

<קריאה:>
נמצאים פה גם מנכ"ל המועצה וגם יושב-ראש ועדת מכסות.

<עמרם דהן:>
ברשותכם, כיושב-ראש ועדת מכסות, עמי דהן, ואני גם חבר מהחקלאים – אני מברך שהארכתם בשנה הקודמת, וכתוצאה מזה הצלחנו ליישב עוד 20 חקלאים לפחות שבונים ובנו את ביתם ביישובים.

מנכ"ל משרד החקלאות, עשיתי סיור עם הצוות שלך והבעיה היא הביורוקרטיה במינהל. בגלל טבעות, בגלל עודף קרקע, אלה דברים שצריכים להסתיים בשנה הזאת. אנחנו כמעט בקצה של התהליך שמלווים אותו כמעט שנה וחצי.

אני מבקש, כיושב-ראש ועדת מכסות – והלכתי לבית-בית ונחלה-נחלה עם הנציגים שלכם – להאריך את זה עד סוף 2013 ולנסות למצות את התהליך. מטרת התהליך היתה ליישב את ארבעת יישובי הגדר ולהגדיל את ההתיישבות, אז תנו לזה את הגושפנקה האחרונה פה.

<אלקנה אפרתי:>
אני מודה שאני לא מבין.

אם נטען בשנה שעברה לעניין 5,000,000 ביצים, ונטען שהבעיה אמורה להיפתר תוך חצי שנה, ואני גם מבין שרוב המכסות האלה ניתנו – אני לא כל-כך מבין איך עכשיו מתבקשת שנה מלאה נוספת.

<קריאה:>
לא צריך שנה. אפשר ארבעה-חמישה חודשים, ומסיימים את התהליך הזה.

<קריאה:>
בגלל ביורוקרטיה.

<קריאה:>
שלושה חודשים.

<לירון אדלר:>
מדובר באותם אנשים שכבר הגישו את הבקשה?

<קריאה:>
כן, כן.
<קריאה:>
ודאי, או שהוחלפו בתוך היישוב.
<טומי מנור:>
אני רוצה להדגיש, מדובר במבקשים שהגישו בקשות כבר לפני 2012.

<לירון אדלר:>
והמכסה אמורה להגיע לאותם אנשים?

<טומי מנור:>
לאותם אנשים, או חליפים שלהם בתוך המשפחה. מי שלא יכול לממש את הזכאות בעצמו, אבל אחיו יכול לממש את הזכאות - - - 

<קריאה:>
ועמד בתנאים ב-2011.

<טומי מנור:>
אבל עדיין, אלה יחידות שאושרו לפני סוף 2011.

<לירון אדלר:>
אבל מה זה אומר, להעביר את הבקשות של החליפים שלהם?

<שמעון ביטון:>
זה לא חליפים. אם אח נותן לאח את הזכות, זה בסוף ליישב עוד משפחה ביישובי הגדר בצפון. זה לא משנה, הוא גר לפני 2011.

<יוסי אלמליח:>
זה זכות של משפחה.

<לאה ורון:>
סליחה, מה שמך, בבקשה?

<שמעון ביטון:>
שמעון ביטון, נציג מגדלים, מושב אביבים.

<לאה ורון:>
ומה שמך?

<יוסי אלמליח:>
יוסי אלמליח.

<לאה ורון:>
אוקיי, ומדברים עם רשות דיבור של יושב-ראש הוועדה.

<שמעון ביטון:>
אני רוצה להשלים, בבקשה, אם יאופשר לי.

למעשה, משפחות בודדות מסיימות כרגע את התהליך, והתנאים שנדרשו לפעמים ממועמד ספציפי לא יכלו להתאים מאחר שהוא לא גר ביישוב ב-2011, אז הוא העביר לאח שלו את הזכויות. "הרצנו" את זה ביישובים, מול המוסדות, מול מינהל מקרקעי ישראל, מול הסוכנות היהודית, ליישב אותם. הם צריכים לקבל את ה"טופסיאדה" האחרונה, ולא מדובר בהרבה מכסות נוספות, אלה מכסות קיימות, וזה לחזק את יישובי הגדר ולתת לעוד כמה משפחות מקור פרנסה.

<היו"ר כרמל שאמה-הכהן:>
יוסי ישי, בבקשה.

<יוסי ישי:>
משפט אחד: אין מחלוקת עניינית, אנחנו בעד להאריך. השאלה היא אם יש חסם חוקי. אם יש חסם חוקי, לצערי, לא נוכל. אם אין חסם חוקי, אנחנו בעד. נקודה.

<לאה ורון:>
לא בדקתם, במשרד, אם יש חסם?
<יוסי ישי:>
אפשר למצות את זה עכשיו. בדקנו והתשובות שקיבלתי גם בפעם הקודמת וגם בפעם הנוכחית הן שיש חסם חוקי. אם יש חסם חוקי, ידי כבולות.

<היו"ר כרמל שאמה-הכהן:>
אבל בפעם הקודמת הארכנו את זה, לא?

<קריאה:>
בשביל זה יש יועצים משפטיים – להאריך תוקף.

<יוסי ישי:>
יש פה שלושה יועצים משפטיים – שיגידו את עמדתם ונסגור את העניין.

<אלקנה אפרתי:>
אני מציע שככל שהוועדה השתכנעה מהנימוקים, וזאת נקודת המפתח פה - - -

<לירון אדלר-מינקה:>
אפשר רגע להסביר?

<לאה ורון:>
לא, הוא באמצע הדברים שלו. בעוד דקה.

<אלקנה אפרתי:>
אז ייקבע מנגנון זהה או דומה למנגנון שכבר נקבע בשנה שעברה. כלומר, אכן אנשים שעניינם היה תלוי ועומד, וגם יהיה צריך לבחון מתי היה עניינם תלוי ועומד.

<היו"ר כרמל שאמה-הכהן:>
הוועדה אומרת באופן ברור ומביעה את עמדתה: אנחנו בעד למצוא כל דרך לאשר מבחינה משפטית את בקשת החקלאים. הייעוץ המשפטי של משרד המשפטים ושל משרד החקלאות ינסה לתאם נוסח. מבחינתנו, אפשר להתבסס על הנוסח מהפעם הקודמת ולהשתמש במנגנון הזה, או בכל נוסח חלופי שישרת את הרעיון שהסכמנו עליו.

<לירון אדלר-מינקה:>
רק הערה: ככל שמדובר באותו אדם שמגיש בקשה וכבר עומד לפני הישורת האחרונה, אז זה מצב אחד. ככל שמדובר בחליפים של אותו אדם, ואותו חליף צריך להתחיל להביא עוד מסמכים ועוד דברים כדי לאשר את זכאותו – ובודקים גם את זכאותו של אותו חליף – אז זה בעצם להתחיל את התהליך מחדש.

זאת לא היתה הכוונה. הכוונה היתה שהחלטות ממשלה ישנות יתבטלו. וככל שרוצים לתת, הממשלה יכולה להחליט שהיא רוצה לתת שוב עדיפות ליישובי הגדר, אבל צריך לקבל החלטת ממשלה חדשה מכוח חוק אזורי עדיפות לאומית. היום אין לנו סמכות לתת עדיפות לאותו חליף מכוח החלטת הממשלה הישנה, כי החלטת הממשלה הזאת התבטלה. בעצם, אין לנו סמכות חוקית.

<היו"ר כרמל שאמה-הכהן:>
- - -
<לירון אדלר-מינקה:>
אם מדובר באותו אדם שצריך להגיש את המסמך האחרון, ככל שיש אנשים כאלה, אז אנחנו במצב אחר ואולי אפשר. אבל ככל שמדובר בחליפים של אותם אנשים, אנחנו לא נמצאים באותו מצב ולא לזאת היתה הכוונה, כי מדובר בדיון מחדש בבקשה.

<יוסי אדוני:>
כבוד היושב-ראש, היא טועה. ברוב המקרים מדובר באותם אנשים.

<היו"ר כרמל שאמה-הכהן:>
חברים, דיברנו על המנגנון שהוסכם עליו בפעם הקודמת. אני לא רואה סיבה לשנות אותו.

<אלקנה אפרתי:>
אני רוצה להבין, ואקרא מה שנקבע בפעם הקודמת.

"לצורך מימוש מכסות בהיקף כולל שנקבע לפי תקנה 5(א)(1) – זו אותה רשימת יישובים – מגדל חדש כמשמעותו בתקנה האמורה שעניינו היה תלוי ועומד לפני ועדת המכסות ביום ה' בטבת התשע"ב, 31.12.2011, יהיה זכאי להוכיח את עמידתו".
להבנתך, אם נקבע שבדיוק אותו אחד שעניינו היה תלוי ועומד בסוף שנת 2011? - - -

<לירון אדלר-מינקה:>
אולי נבהיר שזה לא חליפו.
<היו"ר כרמל שאמה-הכהן:>
רגע, זה היה כשר בשנה שעברה?

<קריאות:>
כן, כן.

<היו"ר כרמל שאמה-הכהן:>
ישנה סיבה שזה לא יהיה כשר השנה?
<לירון אדלר-מינקה:>
אז שוב, צריך רק להבהיר שזה אותו אדם עצמו ושהוא לא יכול להעביר את הזכות הזאת לאף אחד אחר.

<קריאה:>
בשנה שעברה הוא יכול היה להעביר את הזכות?

<קריאות:>
- - -

<היו"ר כרמל שאמה-הכהן:>
חברים, אני מבקש לא להפריע.

<לירון אדלר-מינקה:>
אנחנו חושבים שלא. הכוונה בשנה שעברה היתה לתת תקופת מעבר קצרה של חצי שנה - - 

<היו"ר כרמל שאמה-הכהן:>
מה שהיה בשנה שעברה, יימשך. אנחנו לא מצמצמים ולא מרחיבים.

<לירון אדלר-מינקה:>
- - וזאת היתה הכוונה, לא לחליפים, רק לאותם אנשים עצמם שהעניין שלהם עומד בפני ועדת המכסות.

<אלקנה אפרתי:>
אז נשתמש באותו ניסוח: מה שהיה נכון - - -

<לירון אדלר-מינקה:>
יכול להיות שאפשר אולי להבהיר, או לחדד פה – לא יודעת, כי אולי עלו פרשנויות אחרות.

<היו"ר כרמל שאמה-הכהן:>
אבל אני לא מעוניין לצמצם. ירצה מישהו אחר לצמצם, שיצמצם, שילך לבית משפט. אני לא רוצה לצמצם. האפשרות שהיתה בשנה שעברה תישאר גם השנה.

<אלקנה אפרתי:>
כפי שפירשתם את זה בשנה שעברה.

<לירון אדלר-מינקה:>
הפרשנות שלנו, ואני מבינה שגם הפרשנות של משרד החקלאות, היא שזה אותם אנשים ממש ולא חליפיהם.

<אלקנה אפרתי:>
אם כך פירשתם, אין כאן שום סיבה לחרוג מזה.

<לירון אדלר-מינקה:>
בסדר, רק שזה יצוין לפרוטוקול שהפרשנות שלנו וגם של משרד החקלאות שזה אותם האנשים ממש, ולא חליפיהם.

<היו"ר כרמל שאמה-הכהן:>
ואנחנו נציין שזו לא הפרשנות של הוועדה.

<לאה יוגב:>
סליחה, אני מבקשת לומר משהו.

<עמרם דהן:>
לאה, רק דקה, כי אני מתעסק בזה. בבקשה.

אבל יש אנשים שכבר עשינו את החלופה בשנה הזאת ו"הרצנו" אותם. התהליך כבר רץ. רוצים לסיים את זה.

<היו"ר כרמל שאמה-הכהן:>
אז מבחינתנו אין בעיה.

<עמרם דהן:>
אין בעיה? תודה רבה.

<לאה יוגב:>
אדוני, אני מבקשת לומר משהו. כוונת ההחלטה - - -

<קריאות:>
לאה, זהו. סיימנו. אין בעיה.

<אלקנה אפרתי:>
שאלה נוספת, אדוני, אחרונה בעניין הזה. בתקנה הקודמת נכתב: יהיה זכאי להוכיח את עמידתו בתנאים הקבועים וכולי, עד ה-30.6.2012. איזה תאריך הוועדה מעוניינת לקבוע לשנה זאת?

<יוסי ישי:>
אתה דיברת על שלושה חודשים, אדוני המנכ"ל?

<קריאה:>
אפשר חצי שנה, חצי שנה תספק אותנו.

<אלקנה אפרתי:>
אם בשנה שעברה ניתנה חצי שנה - - -

<היו"ר כרמל שאמה-הכהן:>
אותו הדבר.

<יוסי ישי:>
אותו הדבר בדיוק.

<קריאות:>
אותו הדבר.

<היו"ר כרמל שאמה-הכהן:>
עוד הערות לתקנה 5?

<אלקנה אפרתי:>
כל השאר אותו הדבר, מכסה של 250 אלף, אותו הדבר.

<היו"ר כרמל שאמה-הכהן:>
יש לי שאלה בעניין המכסה לבני מיעוטים. כמה מומש ממנה בשנה האחרונה?

<קריאה:>
כלום.

<עמרם דהן:>
בשנה שעברה נתתי שתיים. בגלל הביורוקרטיה של תוך היישובים שלהם ושל התנהלות רישיון עסק זה לוקח קצת זמן, ולכן הם לא מימשו את המכסה. והשנה, להערכתי, עומדים בקריטריונים בערך 12 או 13 אנשים, ואני אמור לדון בכך מחר בבוקר.
<יוסי ישי:>
הקושי הוא שלהם.

<קריאה:>
אחד-עשר.

<עמרם דהן:>
אחד עשר? אני מטפל בזה מחר בבוקר.

<היו"ר כרמל שאמה-הכהן:>
אז רגע, מה קורה עם מה שלא מנוצל?

<עמרם דהן:>
לשנה הבאה.

<יוסי ישי:>
זה נשאר בשבילם. זו קופה סגורה שמיועדת להם. אנחנו נותנים להם את הזמן להתארגן קודם.

<היו"ר כרמל שאמה-הכהן:>
אה, אוקיי, עד שזה יתמלא.

<יוסי ישי:>
ודאי. המטרה היא לממש, זה תלוי רק בהם, הכדור אצלם.

<היו"ר כרמל שאמה-הכהן:>
בסדר גמור.

תקנה 5 אושרה עם השינויים.

<אורי נוסבאום:>
	"מכסות מיוחדות למוסדות שיקומיים
	6.
	
	ועדת המכסות, לאחר התייעצות עם המנהל הכללי של משרד הרווחה והשירותים החברתיים או עם מי שהוא הסמיך לכך, רשאית לקבוע מכסה בהיקף של עד 100,000 ביצי מאכל למוסד המשמש כמוסד שיקומי לאנשים עם מוגבלות לצורך קיום פעילות חברתית שיקומית ולצריכה עצמית של החוסים במוסד, ובלבד שהמכסה הכוללת שתוקצה לפי תקנה זו לא תעלה על 500,000 ביצים; מכסה לפי תקנה זו תיקבע לפי בקשת המוסד ובהתאם לצריכה העצמית של החוסים במוסד."


<היו"ר כרמל שאמה-הכהן:>
הערות? אין שינוי. התקנה אושרה.

<אורי נוסבאום:>
	"השלמת מכסות שלא הוקצו בשנים 2008 עד 2010 
	7.
	
	ועדת המכסות תקבע לכל מגדל שלא נקבעה לו תוספת למכסה לפי תקנה 4(ב) לתקנות 2008 או תקנה 4(ב) לתקנות 2009 או תקנה 4(ב) לתקנות 2010 תוספת כאמור באותן תקנות, כולן או חלקן לפי הענין, בתנאי שבכל אחת מן השנים 2010 ו- 2011 הוא שיווק כדין ביצים בכמות העולה על 90 אחוזים מהמכסה שנקבעה לו לאותה שנה."


<לאה יוגב:>
אני מבקשת להעיר הערה בסעיף הזה. ועדת המכסות החליטה על תוספות של 2%, 3% ו-5%, ואנחנו מבקשים שזה יצוין מפורשות.

<קריאה:>
זה לא תוספות, זה להחזיר. 

<לאה יוגב:>
כן, החזרה. זה לא תוספות. זה השלמה.

<קריאות:>
לאה, לאה - - - 

<יוסי ישי:>
לאור ההקדמה שלי אני רוצה לדייק, זה סעיף חדש אבל באשר אליו יש הבנה מלאה – מדובר במגדלים שלא קיבלו את התוספות ההיסטוריות.

<היו"ר כרמל שאמה-הכהן:>
יש מישהו שמתנגד לתקנה הזו?

<עמרם דהן:>
אני יכול להגיד משהו באחוזים?

<קריאות:>
למה? לא צריך. גמרנו, באמת.

<היו"ר כרמל שאמה-הכהן:>
התקנה אושרה.

<לאה יוגב:>
רגע, יש עוד תוספת כאן. יש תוספת של ועדת מכסות - - -

<היו"ר כרמל שאמה-הכהן:>
רגע, על מה את מעירה? אנחנו בתקנה 8.

<לאה יוגב:>
אבל לפני כן צריך להוסיף פה - - -

<היו"ר כרמל שאמה-הכהן:>
התקנה אושרה. לתקנה 8.

<לאה יוגב:>
לא, לא.

<היו"ר כרמל שאמה-הכהן:>
אל תגידי לי מה לא. אני אומר, התקנה אושרה. עברנו לתקנה 8. את יכולה להעיר לתקנות שמוקראות. אחרי הכול, אם יהיה משהו שלא התייחסנו ותרצי, תוסיפי. אבל כרגע, לפי הסדר.
<לאה יוגב:>
בסדר, אין בעיה.

<אורי נוסבאום:>
	"תוספת חד פעמית
	8.
	(א)
	נוסף על המכסות לפי תקנות 4, 5, 6 ו-7, ועדת המכסות תקבע לכל בעל מכסה שלא נקבעה לו מכסה חד-פעמית מכח תקנה 7(א) לכללי 2012, תוספת חד-פעמית לייצור ביצי מאכל לשיווק בשנת התכנון, בשיעור מהמכסה האישית שנקבעה לו, כמפורט בתוספת השנייה לצד גיל הלהקות שהוא מחזיק בשנת התכנון לפי מועד בקיעתן.

	
	
	(ב)
	בעל מכסה רשאי להודיע למועצה, בתוך 30 ימים מיום פרסום תקנות אלה, כי הוא מוותר על תוספת המכסה לפי תקנת משנה (א).

	
	
	(ג)
	בעל מכסה שנקבעה לו תוספת מכסה חד פעמית מכוח תקנה 7(א) לכללי 2012, תוקטן המכסה שתיקבע לו לפי תקנה 4, בשיעור התוספת האמורה."


<היו"ר כרמל שאמה-הכהן:>
התקנה בהסכמה?

<לאה יוגב:>
אדוני, חסר פה משהו מתוך החלטת ועדת מכסות.

<היו"ר כרמל שאמה-הכהן:>
בתקנה הזו?

<לאה יוגב:>
בתקנת המכסות, כן.

<לאה ורון:>
גברת יוגב, האם השינוי שאת מבקשת הוא לתקנה 8?

<לאה יוגב:>
הוא לתקנה 8, כן.

איפה אתה מכניס את תוספת ה-3% עליה דיברנו בוועדת מכסות, ושאמרת שצריך להכניס את זה בתקנות?

<שמואל לויט:>
אין תוספת של 3%.

<לאה יוגב:>
למה אין? יש החלטת ועדת מכסות, ואתם אמרתם שצריך להוסיף את זה לתקנות, ואמרנו שנביא את זה לתקנות. אם אתם רוצים לשמוט החלטות עכשיו, זה סיפור אחר.

<קריאה:>
אז בואי נוסיף את זה. מה הבעיה?

<לאה יוגב:>
אתם אמרתם במפורש שצריך להכניס את זה לתקנות, אז עכשיו זה המקום.

<עמרם דהן:>
שמי עמי דהן. סליחה, אני רוצה להוסיף, באותו הקשר, שאנחנו מייבאים כמות רצינית של ביצים לארץ, ובשנה האחרונה ייבאנו יותר מבכל שנה. אני מבקש לאשר את ה-3% האלה, ואם צריך להיות פינוי עודפים זה יהיה על חשבון החקלאים, וזה דורש את זה לשנת 2013.

<אלקנה אפרתי:>
על איזו תוספת אתם מדברים? תוספת רוחבית? על מה מדובר?

<עמרם דהן:>
המכסה במדינת ישראל עומדת היום על 1,908,000,000, אנחנו מנצלים 1,700,000,000, ונכון להוסיף לכל החקלאים 3% מהמכסה הבסיסית, של 2,000 עופות. אם יהיו עודפים, אנחנו נדע לפנות אותם, אבל נייבא פחות מחוץ-לארץ.
לצערי, בכל שנה מייבאים ביצים שאנחנו יכולים לייצר כחול-לבן, במדינת ישראל.
<היו"ר כרמל שאמה-הכהן:>
מהי התגובה של משרד החקלאות?

<יוסי ישי:>
אני רוצה, לפני כן, לשמוע את התגובה של מועצת הלול.

<שמואל לויט:>
המועצה לא תומכת בבקשה הזאת. המועצה קיימה דיון - - - 

<קריאות:>
מליאת המועצה החליטה. מליאת המועצה החליטה לתמוך.
<שמואל לויט:>
מליאת ה מועצה החליטה שתקנות 2013 יהיו כמו תקנות 2012 גם לעניין היקף המכסה, ולכן אין מדובר על תוספת רוחבית בכלל בשנה זו.

<היו"ר כרמל שאמה-הכהן:>
מה לעניין הטענה שהייבוא רק הולך וגדל?

<שמואל לויט:>
הייבוא תמיד יהיה בחודשים דצמבר עד אפריל. זה תמיד ביקוש שיא של ביצים, ואי אפשר להגדיל את כמות הלהקות, כי אחרי זה, בקיץ, העודפים שלנו הם כאלה גדולים עד שלא ניתן לפנות אותם. לכן התכנון כרגע מתוכנן לשנה מאוזנת, וכמו בכל שנה, בין ינואר לאפריל, עד ערב פסח, יהיה קצת ייבוא.

<היו"ר כרמל שאמה-הכהן:>
האם משקל הייבוא הולך וגדל משנה לשנה?

<לאה יוגב:>
כן, כן. מכפיל גם.

<שמואל לויט:>
משקל הייבוא, כמו בכל שנה, הוא פחות או יותר 3% מהיקף המכסה השנתית ולא יותר מזה.

<עמרם דהן:>
אני רוצה להוסיף, זה בתוך המכסה הארצית. אני לא מבקש מהאוצר להוסיף על המכסה שיש לי ושאני ממונה עליה. נכון לעשות, כי היום החקלאים מפנים ביצים שמכניסים לארץ לא באשמתם, לצערי, ואין על זה עדיין את הפיצו"ח, פיקוח צומח וחי, בצורה הטובה ביותר.

אני לא צריך לייבא מטורקיה 60 ו-70 מיליון. בשנה שעברה ייבאנו פחות, ובשנה לפני כן פחות. אם כל החקלאים יקבלו 3 מיליון, זה יבוא לידי ביטוי רק בשנה וחצי. כי מי שמחדש את הלהקה שלו יקבל את ה-3%, ומי שחידש בעוד חודש, יקבל בעוד חודש. אם יהיה פינוי, אנחנו נדע לעשות את זה על חשבון החקלאים, ואם יהיה ייבוא ב"פיקים", בראש השנה ובפסח, אנחנו יודעים לטפל בזה בצורה הנכונה. לצורך זה יש קרן ביצים, ויש אנשים שיושבים שם, ברשותך מולי, ואנחנו יודעים לעשות את זה.

<שמואל לויט:>
אני רוצה להשלים. למועצה יש עמדה אחת בלבד והיא זאת שנקבעה במליאת המועצה, שאיננה מדברת על תוספת רוחבית בשנה זו.

<לאה יוגב:>
מליאת המועצה אישרה את זה.

<שמואל לויט:>
וכל אחר שמדבר, מדבר את דעתו האישית בלבד.

<קריאות:>
סליחה, אדוני. אתה מסלף פה דברים.

<עמרם דהן:>
אנחנו פה כל החקלאים. אנחנו לא מדברים לבד.

<לאה ורון:>
האוכלוסייה במדינת ישראל לא גדלה? לא צריך לתת לה מענה?
<שמואל לויט:>
האוכלוסייה במדינת ישראל גדלה במידה מצומצמת ובאופן כזה שהתוספות שנתנו כרגע בסעיף 4, תוספות ה-2%, ה-3% וה-5% יכולות לכסות את כל העלייה הזאת.

לקחנו את כל העניינים האלה בחשבון ואני רוצה להוסיף דבר. אנחנו רואים גם בשלוחת הביצים, גם בפטם וגם בהודים, ירידה מסוימת בשנה זאת בצריכה ובביקושים. כך שאין טעם להציף את המדינה בעוד ביצים מיותרות.
<עמרם דהן:>
אם אפשר רק לתת לנו את האפשרות לשחק בין 1.5% ל-3%, בהתאם לתכנון שוועדת מכסות או קרן ביצים תוכלנה להחליט עליו. אנחנו די אחראים למעשים שלנו. בסוף, אנחנו ממונים על הענף שנקרא "ביצים".

<היו"ר כרמל שאמה-הכהן:>
כן, מר ישי.

<יוסי ישי:>
אני מתנגד להצעה. נעשתה פה עבודת מטה מסודרת, גם במועצת הלול וגם במשרד החקלאות. המספרים שמוצגים כאן נעשו על בסיס בדיקה. הייתי עד לתקופות בהן פרצו את התכנון והגדילו אותו, והתוצאה היתה שהחקלאים נאלצו, מתוך מחיר הביצה, לשלם סכומים אדירים לצורך פינוי ביצים. הדבר הזה נעשה, כאמור, על בסיס עבודה מסודרת, וכל תוספת מעליו, אל"ף, לא נדונה, והיא גם מסכנת את התכנון. לכן אני מתנגד. 

<לאה יוגב:>

אני מבקשת לומר משהו.

אל"ף, היא נדונה בוועדת מכסות ובמליאה. בי"ת, אין פה תוספת, יש בתוך המסגרת. גימ"ל, החקלאים שילמו השנה 90 מיליון עבור פינוי ביצים של הברחות מחוץ-לארץ כי הפיצו"ח, פיקוח צומח וחי, של המועצה ושל משרד החקלאות לא עובד. וייבאו מטורקיה ביצים שהורדו מהמדפים בגלל איכותן הירודה.

אם החקלאים משלמים עבור פינוי שלא באשמתם, לפחות שייצרו את הביצים ויפנו אותן בעצמם. משלמים על מה שמייצרים, לא משלמים על כישלונות של גופים אחרים שיושבים עכשיו ומגנים על הכישלונות שלהם.

<אורי צוק-בר:>
ועדת מכסות דיברה רק בשיחה בלתי-פורמלית בנושא הזה - - -

<עמרם דהן:>
לא היית בוועדה האחרונה.

<קריאה:>
איזה בלתי פורמלית? ועדה סטטוטורית. מה אתה אומר לו, בלתי פורמלית?

<לאה יוגב:>
ועדה סטטוטורית.

<לאה ורון:>
רבותי, אפשרו לו לדבר.

<אורי צוק-בר:>
ועדת המכסות אמונה על חלוקת המכסות בהתאם לתקנות. ונאמר ליושב-ראש ועדת המכסות, אפשר לדבר בוועדת מכסות, אבל זה לא משהו שמוצג פה כאילו ועדת מכסות מחייבת או שיש איזושהי החלטה שלה. ההחלטות של ועדת המכסות הן רק על חלוקת המכסות שכתובות בתקנות.

בתקנות, אם היו כותבים על תוספת, היתה צריכה לדון ועדת מכסות איך היו מחלקים את התוספת בשנה הבאה. כיוון שלא הומלץ על-ידי המשרד ולא גם על-ידי המועצה על תוספת, אז אין פה מקום לדיון והדיון הוא לא דיון מחייב.

<לאה יוגב:>
אדון אורי צוק-בר, לא היית בוועדה האחרונה ולכן אתה לא יודע מה היה. היתה החלטה והיתה הצבעה, ועורך-הדין אמר שכדי לאשר את זה בפועל צריך להכניס את זה לתקנות, ומשום מה זה נשמט מהתקנות. אנחנו מבקשים להוסיף עכשיו את מה שעשינו בהחלטה חוקית, דרך החוק.

זו ועדה סטטוטורית. איך יכול להיות שוועדה יכולה להחליט על כל הענף, וברגע שהיא מחליטה החלטה כדי ליצור מצב שלא לשלם על פינוי עודפים שלא החקלאים מייצרים, פתאום זה לא חוקי? זה לא יעלה על הדעת. אז בשביל מה אתם מנסים ועדת מכסות? ישב שם עורך-דין של המועצה שאמר שכדי ליישם את זה, צריך להכניס את זה לתקנות. אנחנו מבקשים, אם זה נשכח, אז להוסיף את זה עכשיו, ואם זה בכוונה, גם אז נוסיף את זה עכשיו. 

<אורי צוק-בר:>
זה בדיוק מה שהסברתי. בשביל לחלק מכסות צריכים קודם שיהיה בתקנות. ולכן הוסבר, ואני קורא את כל הפרוטוקולים, האמיני לי, מילה במילה, ונאמר שרק אם יש תוספת בתקנות - - - אז אפשר לדון בחלוקתה.
ולכן, העיר עורך-הדין, וקראתי את דבריו בפרוטוקול מילה במילה, שזה לא רלוונטי לדיון כרגע כי אין עדיין החלטה של ועדת הכלכלה ושל השרה על תוספת מכסות. זה הכול.

<עמרם דהן:>
בגלל זה אנחנו פה, כל חברי ועדת מעכסות נמצאים פה במקרה. החלטנו ואנחנו רוצים להעלות את ה-3%, ולהזכירך, אורי צוק-בר, בא לשים את הנתונים פה על השולחן עד הסוף.

אתם רוצים לאשר ארבע מכסות של 16,000,000 לבן-אדם אחד ביהודה ושומרון. אתה רוצה שאני אעשה להתיישבות את מה שאני נותן לכל הצפון. אתם מסלפים פה את הנתונים, ואני יכול להגיד את זה. תבע אותי אם אני דובר שקר במה שאני אומר.

לא יתכן שביהודה ושומרון ארבע מכסות שנתן אותם רפול לפני 20 שנה, של 400,000 ביצה, הגיעו למיליונים. עכשיו רוצים לאגד אותן, שוועדת מכסות תאשר אותן.

<קריאה:>
להלבין.

<עמרם דהן:>
להלבין אותן.

אומרים לי, אתה לא יושב-ראש ועדת מכסות, משרד החקלאות יאשר. אז כשנוח לכם – משרד החקלאות. אני חושב שאני די אחראי. אם הייתי ממונה בצבא על כמות רצינית של חיילים, אני די אחראי למעשי כדי לתת החלטה ואחרי שליבנתי את זה שנה וחצי, עם היועצים, עם הכלכלנים, עם כל האנשים.
נכון לייצר ביצים במדינת ישראל, כחול-לבן, ולא שתביאו מטורקיה. ואם משהו מגמתי פה, אז תגידו. אני שם את הדברים על השולחן כפי שהם. לא יתכן שרוצים לאשר 16,000,000 ביהודה ושומרון – וגם לכתוב את זה בפרוטוקול, שלא יאושר לא דרך ועדת מכסות. כי אם זה יאושר, תהיה שערורייה בנושא הזה.

<לאה יוגב:>
ואנחנו נפנה את העודפים שלהם.

<היו"ר כרמל שאמה-הכהן:>
מספיק, מספיק.

<יוסי ישי:>
אני חושב שפותחים כל מיני - - -

<היו"ר כרמל שאמה-הכהן:>
עזוב - - -

<עמרם דהן:>
לא, לא. אתם מכניסים לארץ מישהו שלכם, ביצים לארץ, שאני צריך לשלם את הפינוי שלהן.

<היו"ר כרמל שאמה-הכהן:>
למה לא להעדיף ביצה כחול-לבן?
<יוסי ישי:>
אל"ף, מועצת הלול תסביר. זה לא פשוט. בגלל שיש פה עונות שיש בהן עודף ויש עונות שיש שפל, ולכן צריך ליצור איזשהו איזון. וכל החוכמה היא לאפשר, מצד אחד, למגדלים לגדל את המקסימום, ומצד שני, צריך לצמצם את הפינוי. 

אם, בסופו של דבר, נאשר פה ייצור גדול יותר מהביקוש המצרפי הרלוונטי, התוצאה היא שהמגדלים יצטרכו לממן את הפינוי.

<קריאה:>
בסדר, מקובל.

<לאה יוגב:>
אנחנו ממנים - - -

<לאה ורון:>
רבותי, אפשרו לו לדבר.

<יוסי ישי:>
מי שיממן את הפינוי הוא אותו חקלאי שיש לו 500,000 ביצה, וזו כל הפרנסה שלו, ובמקום שיקבל את מחיר המטרה, הוא יקבל את מחיר המטרה פחות עלות הפינוי. 
נעשתה כאן עבודה מקצועית על בסיס ניסיון רב-שנתי. זו חוכמה להיות פופוליסט - - -

<היו"ר כרמל שאמה-הכהן:>
מתי בפעם האחרונה הגדילו את המכסה?

<יוסי ישי:>
כל שנה מגדילים אותה בהתאם לביקוש. בשנה שעברה לא הגדילו.

<קריאות:>
גם לא לפני שנתיים.

<היו"ר כרמל שאמה-הכהן:>
רגע, שנייה, אבל שאלתי אותו.

<יוסי ישי:>
מגדילים את המכסות כאשר יש תחזית - - -

<היו"ר כרמל שאמה-הכהן:>
אבל מתי זה קרה בפעם האחרונה?

<קריאה:>
מתי קרה בפעם האחרונה שהגעת למכסות?

<עמרם דהן:>
שנתיים וחצי אחורה.

<קריאה:>
ב-2010.

<יוסי ישי:>
ב-2010. כל שנה נעשית תחזית אחראית, מהו הצפי לביקוש המצרפי, ובהתאם לכך נקבעת המכסה. הצפי הוא שלא יהיה גידול ולכן להוסיף פה כרגע 3%, זה יהיה חוסר אחריות, בגלל שהתוצאה תהיה שמי שישלם את הפינוי יהיו המגדלים עצמם.

<עמרם דהן:>
סליחה, אני לא פופוליסט. אני רק רוצה להגיד שבינתיים, בשנה הזאת החקלאים פינו את העודפים, להזכירך, שהפיצו"ח שלך הכניס למדינת ישראל לא באישור, והוא בכלא – אז צריך לשים את הדברים על השולחן – והשנה אני אמור להוציא מהכיס שלי עוד לפינוי עודפים.

<יוסי ישי:>
אתה רוצה להוציא עוד?

<עמרם דהן:>
אז תחליט שאנחנו לא משלמים את הפינוי, ושמשרד החקלאות מפנה את מה שהכניס הפיצו"ח למדינת ישראל.

הפיצו"ח כפוף למשרד החקלאות. הוכנסו למדינת ישראל יותר מ-30,000,000 ביצה בחודש, שאנחנו פינינו, ומשרד החקלאות צריך לשלם את זה לפני תביעה ייצוגית.
<היו"ר כרמל שאמה-הכהן:>
כן, מולי.

<שמואל לויט:>
אני רק רוצה לעדכן: הפעם האחרונה שהוספנו באופן רוחבי היתה בשנת 2010. היום בבוקר, לפני רבע שעה, אישרנו עוד תוספת של 15,000,000 ביצים על-ידי התוספת של שניים, שלושה, חמישה. 

<לאה ורון:>
סליחה, מה זה, שניים, שלושה, חמישה?

<שמואל לויט:>
בסעיף 7 – משמעות השלמת ה-2%, ה-3% וה-5% שאנחנו נותנים היא 15,000,000 ביצים. אנחנו חושבים שזאת כמות מספקת, ואין להוסיף אפילו אחוז אחד על המכסות הרוחביות של כולם.

<דוד עגיל:>
קודם כל, אני רוצה לציין שהתוספת לא מתחילה מעכשיו, היא נפרסת על פני שנתיים. בי"ת, ופה צריך לציין, גם על דעתם של משרד החקלאות, שהיה ו-, אז זה רק על המכסות הבסיסיות כי הרבה מכסות יצאו מהמשחק.

<יוסי אדוני:>
אני רוצה להוסיף ולומר שוב – אני חושב שעושים מהעכבר הזה הר. 
המכסה הארצית שאישרנו בתחילת הדיון היא 1,908,000,000 ביצים, והבקשה שלנו היא להשאיר את זה 1,908,000,000 ביצים. בתוך ה-pool הקיים הזה יש משהו כמו 60,000,000–70,000,000 ביצים שלא מנוצלות. ה-3% שאנחנו מדברים עליהם, שזה אך ורק חלוקה כללית לכל בעלי מספרי היצרן על המכסה הבסיסית, על ה-500,000 הראשונים שלהם, זה מגיע ל-40,000,000 ומשהו ביצה, לא מדובר ביותר מזה. ומהייבוא שאנחנו מייבאים מהארצות השונות אנחנו מגיעים ל-70 ו-80, והצפי לשנה הבאה הוא שלא ירד מזה. 

בכל מצב אנחנו לא עוברים את הכמות שאנחנו מייבאים. המצב של השוק אמור להישאר ולהיות מאוזן. גם עם התוספת הזאת יהיו לנו עודפים ואנחנו נפנה אותם, וגם עם התוספת הזאת יהיה לנו צורך בשיווק ב"פיקים", בחגים, ואנחנו נייבא אותן. אנחנו לא מבקשים להוסיף ביצה אחת מעבר למכסה הארצית שכבר מאושרת. תודה.

<שלמה סויסה:>
יוסי, למה לא עם ה-40,000,000 האלה להוסיף עוד 80,000? למה צריך לתת עוד - - -

<יוסי אדוני:>
איש יקר, אנחנו דנים בזה כבר שנה וחצי.

<שלמה סויסה:>
אם אתם דואגים באמת לחזק את הגליל, התוספות האלה שהן לא משמעותיות לכל אחד ואחד מהיצרנים הקיימים, אולי תוסיפו - - -

<יוסי אדוני:>
זה בתוכנית חומש, כל שנה נוספו עוד עשרה - - -
<קריאה:>
אנחנו בעד.

<קריאות:>
- - -

<שלמה סויסה:>
- - - יש יצרנים חלשים, תוסיפו עוד - - -
<יוסי אדוני:>
מה שאתה אומר אנחנו עושים, יש תוכנית חומש.

<שלמה סויסה:>
- - - כל התוספות שהיו, ליצרנים הקיימים.

<קריאה:>
שלמה, זה מספר יצרן, לא בסמכותנו להוסיף. יש לך טעות, שלמה.

<קריאה:>
תבוא אתנו לישיבת ממשלה ותראה.

<עמרם דהן:>
השנה יש 40 מכסות ש"הולכות" למגזר היהודי ועוד 20 למגזר הלא-יהודי. אני אנצל כמעט חצי במגזר היהודי בגלל תקנות וביורוקרטיה של ניירת, ועוד 11, כפי שאמרתי, במגזר הלא-יהודי. 

נכון לעשות את מה שמר אדוני אמר. אם אני מכניס את ה-3% למדינת ישראל, לכל החקלאים, זה בסך-הכול יוצא לי 40,000,000. אנחנו מייבאים יותר. אז מקסימום בשנה הבאה נכניס לארץ – גם ככה אנחנו חייבים בגלל ההסכם האירופי – בין 20 ל-30 מיליון ביצה לארץ, וזה יחסוך לנו.

ואם הפינוי יצטרך – אותו חקלאי שמקבל את ה-3% יודע גם להוריד את האחוז ואת ה-2% ממנו כדי לפנות את הביצים האלה.

<לאה יוגב:>
ממילא אנחנו משלמים ביצים שאנחנו לא מייצרים.

<היו"ר כרמל שאמה-הכהן:>
כן, בבקשה.

<שמעון ביטון:>
מאחר שוועדת הכלכלה מתכנסת והנושא עלה לדיון אז אולי גם משרד החקלאות ייתן איזושהי תמיכה לאשר את זה כאופציה, כי ועדת הכלכלה כבר מתכנסת, ושזה יבוא לביצוע לפי הצרכים שנראה בתחזיות של 2013.

<קריאה:>
זה או כן או לא - - -

<שמעון ביטון:>
לא, לתת את האפשרות, לאשר את התוספת בוועדת הכלכלה, והחלוקה לביצוע תבוא תוך כדי עבודה, תוך כדי דיונים, בוועדת מכסות ובקרן ביצים, לפי הצורך.

אנחנו כבר רואים ייבוא של 60,000,000–70,000,000 ב-2012. את העודפים החקלאים פינו, אז אנחנו נקבל אישור ל-3%, ואם צריך לחלק 1%, יהיה 1%, ואם יהיה 1.5%, יהיה 1.5%, אבל לפחות שיהיה לנו את האישור של ועדת הכלכלה, ואת ההחלטות נקבל אצלנו במועצה בשיתוף עם משרד החקלאות.
<קריאה:>
רעיון מצוין.

<שמעון ביטון:>
יש לנו ועדת הכלכלה שכבר יושבת ומתכנסת ויש לנו הזדמנות להעביר את זה, ואת כל הביצוע של זה נעשה בעבודה משותפת במועצה ובמשרד החקלאות.

<היו"ר כרמל שאמה-הכהן:>
כן, ישי?

<יוסי ישי:>
אי אפשר לזגזג. אנחנו צריכים לתת תכנון יציב לחקלאים. התכנון כפי שהוא מוגש כאן נעשה כפי שאמרתי על בסיס עבודת מטה מסודרת מאוד. אני לא רוצה כרגע להגיד פה שאני מוסיף 3%, ובסוף יתברר שאני לא יכול להוסיף את ה-3% בגלל שצריך לפנות, ולשגע את החקלאי. 
העבודה פה נעשתה בזהירות, ושוב, יכול להיות שזה ייראה נחמד ויפה, אבל התוצאה תהיה שהחקלאים יצטרכו להוציא מכיסם סכומים גדולים מאוד לצורך פינוי. לכן אני נגד. אני בעד שנישאר בתכנון היציב ולא נסתכן בייצור עודף שנצטרך לפנות אותו - - -
<יוסי אדוני:>
במשך כל השנה נ כנסים 150,000,000 ביצים דרך השטחים בהברחות שהפיצו"ח שלך לא עוצר אותן. תעצרו את 150,000,000 הביצים שנכנסות מהשטחים.

<קריאה:>
ולא רוצים כלום, הכול נפנה.

<יוסי אדוני:>
כל יום נתפסות ביצים שמוברחות מהשטחים, וזה אחוז אחד ממה שעובר - - -

<עמרם דהן:>
היושב-ראש, כולל שלוש וחצי משאיות למדינת ישראל ביום חמישי האחרון. אז אני לא יכול להגיד לך כמה אתם לא תופסים, ואם צריך לעלות, אמרתי שאני מוכן להתנדב בפיצו"ח. הייתי אצלך במשרד, נתתי לך את ההתראה לפני שנה וכל מה שנתת בו ספק קרה בדיוק אחרי ארבעה חודשים. וזה בגלל שהפיצו"ח לא עשה את עבודתו נאמנה שהוא ת"פ, תחת פיקוד, שלך, לא שלי. 
אנחנו צריכים לעצור את זה כי "היום ביצה, מחר פצצה" זה לא סיסמה, וצריך לחסום את זה לא רק בביצים.

<לאה יוגב:>
אדוני היושב-ראש, אני מבקשת לומר משהו.

בשנה הזאת הכפלנו את הייבוא מ-40,000,000 לכמעט 80,000,000–90,000,000. מה ששמעון אומר הוא ככה – אנחנו נעביר החלטה על תוספת, ביום שצריכה להתקבל החלטה בקרן ביצים לפי צפי, ויש תמיד דיונים של צפי, אז נחליט שבמקום לייבא 40,000,000, נייצר 40,000,000. ואנחנו ממילא משלמים מכיסנו, החקלאי הבודד הוא החקלאי שמשלם את העודפים ולא אף אחד אחר.

אם כבר אנחנו משלמים אז תנו לנו לייצר, כי זה פוגע בתשומות שלנו. זה הכול.

<שמעון ביטון:>
מה גם שאפשר להוריד את זה בדרך. אם אנחנו רואים שזה גורם נזקים, אפשר להוריד את זה. כבר ירדו מכסות בעבר.

<עמרם דהן:>
ודאי. המכסות היו 2,500 וירדנו ל-2,200, להזכירך.

<שמעון ביטון:>
- - - בזמנו כשהיה צריך להוריד מכסות, הורידו לנו מכסות בצורה גורפת.

<שמואל לויט:>
שמעון, תפסת מרובה – לא תפסת.

<עמרם דהן:>
לא, לא, מנכ"ל, אנחנו שמים את הדברים על השולחן. לא רוצים לתפוס, לא מרובה ולא לא מרובה. מספיק לשחק בין השורות. אני מעשן, ואני יודע שיהיה לי סרטן אם אני מעשן. אז אל תשחקו בין השורות. זה מה שצריך לעשות. אני חושב שצריכים לאפשר לנו להוסיף את ה-3%. אנחנו מספיק אחראים. אם נצטרך לתת אחוז, ניתן אחוז, ואם צריך לתת את כל ה-3%, ניתן את כל ה-3%.

<שמואל לויט:>
אתה לא מספיק אחראי - - - החלטות בניגוד לדעת הייעוץ המשפטי - - - 

<עמרם דהן:>
מנכ"ל, אני לא מעביר בשום ניגוד. אל תגיד לי שאני לא אחראי. אני יותר אחראי ממך, ואתה מנכ"ל. אני, במקומך, הייתי גם מתפטר.

<קריאה:>
תרגיע, תרגיע.

<היו"ר כרמל שאמה-הכהן:>
הופ, הופ, מספיק, עזבו.

טוב, לתקנה הבאה, את תקנה 8 אישרנו.

<אורי נוסבאום:>
	"מקום הגידול
	9.
	(א)
	לא ייצר בעל מכסה את מכסתו בלול שאינו מצוי במשקו.

	
	
	(ב)
	תקנת משנה (א), לא תחול על אלה:

	
	
	
	(1)
	בעל מכסה שגידל, כדין, בשנת 2012 את מלוא מכסתו בלול של בעל מכסה אחר והוא ממשיך לייצרה בשנת התכנון באותו לול;

	
	
	
	(2)
	בעל מכסה המבקש לגדל את מלוא מכסתו בלול שמתקיימים לגביו כל התנאים הבאים: 

	
	
	
	
	(א)
	הוא מצוי במשק של בעל מכסה אחר;

	
	
	
	
	(ב)
	אם הוא לול שהוקם או הורחב במהלך שנת 2013, ניתן לגביו רשיון לפי חוק רישוי עסקים, התשכ"ח - 1968;

	
	
	
	
	(ג)
	אם הוא לול שהוקם או הורחב במהלך שנת 2013, הלול עומד בהוראות לפי חוק צער בעלי חיים (הגנה על בעלי חיים), התשנ"ד-1994, ככל שנקבעו מכוחו הוראות לעניין החזקת מטילות;

	
	
	
	
	(ד)
	אם ביום י"ח בטבת התשע"ג (31 בדצמבר 2012) יוצרה בלול, כדין, מכסת עופות להטלה בהיקף של פחות מ-20,000 מטילות, לא יהיה בכך כדי להגדיל את מכסת העופות להטלה המיוצרת בלול זה מעבר למכסה של 20,000 עופות להטלה;

	
	
	
	
	(ה)
	אם ביום י"ח בטבת התשע"ג (31 בדצמבר 2012) יוצרה בלול, כדין, מכסת עופות להטלה בהיקף של 20,000 מטילות או יותר, לא יהיה בכך כדי להגדיל את מכסת העופות להטלה המיוצרת בלול זה מעבר ל- 5%.

	
	
	(ג)
	בנוסף על האמור בתקנת משנה (ב)(2), בעל מכסה שהוקצתה לו מכסה בהתאם להחלטות הממשלה מס' 838 מיום כ"ג באייר התשנ"ו (12 במאי 1996), מס' 4829 מיום י"ד בשבט התשנ"ט (31 בינואר 1999) ומס' 1626 מיום י"ב באייר התש"ס (17 במאי 2000), ימשיך לייצר את מלוא מכסתו ביישוב שבו נמצא משקו, אלא אם כן ועדת המכסות אישרה לבעל מכסה כאמור, בנסיבות חריגות ומטעמים מיוחדים שיירשמו, לגדל את מכסתו ביישוב הסמוך ליישוב שבו נמצא משקו, בהתאם לתנאי האישור.

	
	
	(ד)
	האמור בתקנת משנה 2(ב) יחול, בהתאמה ובשינויים המחויבים, גם ביחס לבעל מכסה שלא גידל את מכסתו בשנת 2012, ובלבד שהגידול האחרון שלו או של מי שהוא חליפו היה כדין ומלוא מכסתו גודלה בלול שאינו מצוי במשקו."


<לאה יוגב:>
תקנה 9 זה רפורמה.

<היו"ר כרמל שאמה-הכהן:>
כן, ישי?

<יוסי ישי:>
תקנה 9 מחליפה את תקנה 8 בתקנות משנה שעברה.

<קריאות:>
ממש לא.

<יוסי ישי:>
עוד לא שמעתם מה אני אומר.

אני מבקש, אדוני, כדי שהדיון יהיה קצר – אורי צוק-בר יסביר את התיקון המוצע בתקנה 9, אם תהיה הבנה – נבצע, ואם לא תהיה הבנה – נחזור ל-8. אורי, בבקשה.
<אורי צוק-בר:>
גילינו בוועדת הכלכלה בשנה שעברה שנוצר כאן מצב של חור מסוים. זאת אומרת, אנחנו לא רצינו שיקימו לולים גדולים חדשים. מצד שני, בתקנות כפי שהן נכתבו בשנה שעברה, מישהו יכול היה להקים לול גדול אפילו בלי שיש לו אישור רישוי עסקים מבחינת האישור לגדל בגידול משותף – כמובן שהוא צריך לעמוד בחוק רישוי עסקים בלי קשר, אבל יכלו לתת לו אישור לגדל יחד. הוא יכול היה לאסוף מגדלים שנמצאים בלולים שמגדלים בזוגות, בשלשות, ולהקים לול גם של 60, 70, 80 או 100 אלף.

בנוסף, נוצר מצב שאם מישהו גידל יחד עם עוד מגדל, זוג למשל, המגדל האורח יכול היה לעבור ללול אחר, וזה שאצלו היה הגידול "נתקע". ואז נוצר מצב בו חלק מהאנשים עזבו לולים, עברו ללולים אחרים, ובעצם נוצרה אפליה. אחד נשאר עם לול חצי ריק, ושכן לידו שהיה עם לול לבד לא יכול היה לעבור לאותו לול משותף, ונוצרה אפליה בין שני שכנים ששניהם היו לבד בלול. זה שהיה לו - - - עם מישהו יכול היה לזוז, וזה שלא היה לו, לא יכול היה לזוז.

בנוסף לכך, הלולים הגדולים, של ה-60, 70, 80 וכולי, יכלו לאסוף הרבה מגדלים ולגדול לכל גודל שהם רצו, גם לגודל של אינסוף מטילות, ורצינו לשים לזה איזושהי מגבלה. ובעיה נוספת היא שמי שהקים כזה לול חדש על בסיס זוג כזה או על בסיס שלשה ועשה ממנו לול ענק, הלך ללולים הגדולים ולקח מהם את המגדלים והם נשארו עם בעיה שחסרו להם מגדלים פתאום.

פה הקונספציה היא אותה קונספציה, שלא מגדילים את הנושא של גידול משותף, שמנסים לשמור על היקף ברור. אבל עשינו את זה בצורה לוגית ומסודרת יותר, לבקשת ארגון מגדלי עופות עוד מהדיון בשנה שעברה, דרך אגב, והעיקרון הוא כזה - - -

<יוסי אדוני:>
- - - למה להגיד סתם?
<אורי צוק-בר:>
תן לי רק לסיים עד הסוף, בסדר?

<לאה ורון:>
רגע, רגע, מר אדוני, תן לו לסיים ותבקש רשות דיבר, חזקה על היושב-ראש שהוא ייתן לך.

<לאה יוגב:>
לא, כי יש פה סילוף של דברים.

<אורי צוק-בר:>
אני אסיים תוך דקה.

עשינו את זה בצורה פשוטה ומובנית יותר. אמרנו, לולים גדולים, שהגדרנו כלולים מעל 20,000, יוכלו לגדול ממגדלים אחרים שמצטרפים אליהם ובלבד שלא יעברו את ה-5% ממה שהם היו. מתן ה-5% הוא על-מנת לאפשר את התנועה, ושלא ייווצר מצב בו אי-אפשר שאפילו אחד ייכנס. בשביל זה נתנו את השוליים של ה-5% והשארנו אותם בגודל שלהם.

לולים קטנים, שהגדרנו כלולים עד 20,000– והמספר הזה הוא לא מספר קדוש, זה יכול להיות 18 או 22 – אמרנו שהם יכולים, כל עוד הם לולים קיימים ולא הגדילו ולא בנו אותם מחדש ב-2013, לזוז ביניהם ולעבור, וגם להעביר מישהו שנשאר לבד. לא רק האורח, אלא גם האורח וגם המארח, ובלבד שזה בתוך לול קיים, ונמצא בתוך הלול שלא הגדילו אותו.

אם, במקרה – ומה שחששו ממנו פה המגדלים – מישהו רוצה להקים לול חדש, גדול ולהתחיל להקים אותו בצורה בלתי-חוקית, אז כאן יש מגבלה. כאן למועצת הלול יש את הכלי לא לתת את האפשרות. ולכן הכנסנו את הסייגים. אמרנו, אם זה לול חדש או לול שמרחיבים אותו בשנת התכנון, ב-2013, ולהימנע מהתפרצות כזאת, לול כזה חייב לעמוד גם בתנאי רישוי עסקים וגם בתנאי צער בעלי-חיים, כך שרק לול תקני יכול לקום.

<קריאות:>
זה רפורמה. זה רפורמה בדלת אחורית.

<אורי צוק-בר:>
- - - רפורמה, אני לא רואה אותה - - -

<לאה יוגב:>
סליחה, אתה לא רואה אותה, השמטת את המילה, אבל אתה מכניס את הסעיפים.

אדוני, אני רוצה לשאול אותך שאלה. תיארת מצב בו לכאורה יש לך שליטה על לולים חדשים שנבנים, בין אם הם חוקיים ובין אם הם לא חוקיים. ואדוני, יש לך שליטה מלאה על כל לול כזה כי בידיים שלך יש את האישור להכניס מכסות או לא להכניס מכסות, ובשנתיים האחרונות היתה התפרעות טוטלית ואתם ישבתם על הטריבונה והסתכלתם. לא מנעתם הכנסת עופות, נתתם אישורים, הרחבתם לולים, עודדתם את הגידול המשותף בלי רישיון עסק, ועכשיו אתה מתאר מצב כאילו שאתה בא לעשות - - - 

<עמרם דהן:>
ולמי שרציתם.

<אורי צוק-בר:>
זה התיקון. בדיוק בשביל זה התיקון – כדי שזה לא יקרה.

<לאה יוגב:>
אתה אומר שאתה מדבר על לולים קיימים, אבל פה כתוב, בתיקון שלכם: עוד יצוין כי התקנה מאפשרת לבצע מעבר לגידול בלולים חדשים בתנאי שלול זה יהיה לו רישיון עסק. אתה יודע ואני יודעת שהוקמו לולים למכביר בלי רישיונות עסק, ואתם אישרתם להם להכניס מאות אלפי עופות. ואני, מגדלת פרטית, אם אני מכניסה עשרה עופות, אתה קורא לי לוועדת קנסות.

<אורי צוק-בר:>
מכיוון שהיא צודקת וזאת היתה הבעיה שנתקלנו בה, שינינו את זה ואמרנו שאם קם לול חדש, אז לא רק שהוא צריך לעמוד מול הרשות המקומית בחוקים של תכנון ובנייה, רישוי עסק והכול. אם קם לול חדש – בשביל שתהיה סמכות למועצת הלול לא לתת לו את האישור לגידול משותף, ובלי אישור המכסות הוא לא יכול לאכלס - - -

<חיים דהן:>
ומאיפה ייקח מגדלים?

<יוסי אדוני:>
ומאיפה הוא ייקח את המגדלים ללול החדש, אם אתה לא רוצה שיפתחו את הגידול המשותף? אתם רוצים שהענף יקרוס? אתה רוצה עוד פעם לפתוח את המועדון הסגור, שוועדת הכלכלה הזאת קיבלה החלטה ב-1.1.2011?
<היו"ר כרמל שאמה-הכהן:>
ירדנו מהסעיף הזה?

<עמרם דהן:>
ודרך אגב, להקים ארבעה לולים של 20,000, אפשר לעשות גם אחד ליד השני. אז אתה הופך אותו עדיין ל-100,000.

<לאה יוגב:>
הוקמו לולים גם בלי הסעיף הזה.

<אורי צוק-בר:>
דרך אגב, אפשר לפתור את הבעיה הזאת ובמקום 20,000, לקבוע 4,000, 3,000, 5,000 – מספר הרבה יותר קטן.
<לאה ורון:>
לא ישבתם אִתם? לא הצגתם להם את התיקון?

<אורי צוק-בר:>
הצגנו את זה במועצת הלול.

<קריאות:>
- - -

<יוסי אדוני:>
הם לא הציגו לנו את זה. כל נציגי המגדלים של מועצת הלול נמצאים פה, והם לא ישבו אתנו והציגו לנו את הבעיה.

<קריאה:>
הסעיף הזה לא הוצג.

<אורי צוק-בר:>
זה הוצג לפני שנה - - -

<יוסי אדוני:>
זה לא הוצג. זה מחטף מלפני חודש.

<היו"ר כרמל שאמה-הכהן:>
עזוב, הוויכוח הזה לא יגיע לשום מקום.

<קריאה:>
זה רפורמה - - -

<יוסי אדוני:>
זה רפורמה. תקראו לילד בשמו.

<שמעון ביטון:>
אורי, זה בדיוק התכנון שעשיתם פה. יש לי פה בדיוק איזורי גידול שתכננתם לפי לולים של 20,000.

<קריאות:>
- - -

<היו"ר כרמל שאמה-הכהן:>
המנכ"ל מדבר, בבקשה.

<אורי צוק-בר:>
רק הערה קטנה: אם אנחנו חוזרים לתקנות 2012, אנחנו נשארים עם שתי בעיות: אחת, כאלה שנשארים לבד וביקשו החקלאים לפתור את הבעיה, והבעיה השנייה היא שלולים גדולים יכולים לגדול בלי הגבלה, ואם הבעיה שלהם היא לא להקים לולים חדשים, אז אפשר את החדשים לסייג יותר ולהגיד שאפילו לא יקימו בכלל חדשים.
<יוסי אדוני:>
אנחנו רוצים רפורמה, להקים לולים חדשים בדרך האלטרנטיבית ואנחנו נאבקים כבר ארבע שנים.

<אורי צוק-בר:>
אז אפשר לבטל את החדשים.

<יוסי אדוני:>
לא נתקדם קדימה, לא נבנה לולים חדשים, עד שלא תשבו אתנו על הדרך האלטרנטיבית שלנו, שאנחנו מציעים ומבקשים.

<אורי צוק-בר:>
אין בעיה. אפשר להשאיר את הסעיף כפי שהוא פה, רק בלי חדשים, גם זאת אפשרות. אבל לחזור ל-2012 זה פחות טוב.
<יוסי ישי:>
המטרה שלנו בסעיף הזה היתה לשפר את החסימה ולמנוע זליגה. אבל מאחר שאין הסכמה, אנחנו מסכימים להחליף את סעיף 9 בתקנות המונחות כאן בסעיף 8 שהופיע בתקנות משנה שעברה.

<קריאה:>
אבל לשחרר את המארח.

<אלקנה אפרתי:>
רק הערה אחת בנוגע לסעיף – שהוא לא יהיה כלשונו - - -

<יוסי ישי:>
בהתאמות הנדרשות.

<קריאה:>
כרמל, לשחרר את המארח.

<גלעד וקסמן:>
אני עורך-דין גלעד וקסלמן ואני מייצג את שלמה סויסה. אני זה שהעליתי את הבעיה בשנה שעברה ואני אזכיר לך. 

לצורך העניין, בוא נסביר מה הסיטואציה פה – יש פה פרצה שנוצלה לרעה ולכן העלינו את הנושא הזה והובטח שהוא יוסדר בוועדת הכלכלה בשנה שעברה. הסיטואציה היא כזאת, ואני אזכיר את ההיסטוריה: יש לולי גידול משותף, ובגלל שהתקנות לא נוסחו בצורה הבהירה ביותר, לולים שהיו קיימים הגדילו אותם ללא סוף, והתוצאה היתה שלקחו מאתנו את המגדלים שהיו מגדלים אצלנו ונוצר מצב שהוא בלתי סביר כי הגבילו גם שם. ואמרנו, המצב הזה לא יכול – או שאתם נותנים חופשי, כמה לולים שרוצים להקים לול בגידול משותף, ואז כל אחד יכול לגדל גם בגידול משותף, או שאתם לא נותנים להקים לולים חדשים כי המכסה נשארת אותו דבר ומשאירים את המצב כפי שהוא.

ב-2011 וב-2012, בגלל שהתקנות לא היו בהירות ולמרות שהובטח פה בוועדת הכלכלה שהדבר יוסדר, לקחו לולים שהיו קיימים והרחיבו אותם פי כמה ולקחו מאתנו את המגדלים. התוצאה הזאת לא יכולה להיות במצב הזה, ולכן קבעו התקנות דבר פשוט מאוד, אם תקראו אותן ותראו.
אחת, מי שיש לו לול קיים לא יכול להגדיל אותו ללא סוף, אלא ב-5%, או עד 20,000 עופות, זה ד' ו-ה' לתקנות, ויש בזה היגיון רב – למרות שאני לול גידול של יותר מ-20 אלף עופות, אני מוכן לקבל הגבלה של 5% ולא עד אינסוף בעניין הזה.

ולעניין לולים חדשים שהולכים להיות מוקמים – אי אפשר סתם להקים לולים חדשים, כי אם כן, זה לא פייר לגבינו, אז אני לא מוכן שיגבילו אותנו. אין לי בעיה עם זה, אבל בתנאי שזה הדדי. ואז אמרו שלולים חדשים לא יוכלו לעשות לולי גידול משותף חדשים אלא בהתאם למגבלות שקיימות, דהיינו, אחת, רישיון עסק שאני חושב שלא צריך לכתוב את זה, אבל זה ברור מאליו, יש עמידה בצער בעלי-חיים, והשלישית, הם לא יוכלו להגדיל את הלול הזה, שוב, התאם למגבלות שלנו, ואז זה לפחות הדדי.
לכן, להגיד, כולם, בואו נחזור אחורה, זה לא פתרון, כי הפתרון חייב להתמודד עם הבעיה הזאת שקיימת, והבעיה שהיתה היא שניצלו את זה לרעה. בין היתר, לא היתה אכיפה נדרשת, לא עשו את התקנות כפי שנדרשו. ומה עשו? בן-אדם שהיה לו לול של שני מגדלים הפך להיות לול של 30 מגדלים. מאיפה הגיעו עוד מגדלים? מאתנו. ומאתנו אי אפשר, זה מוריד מאתנו, אנחנו נפגעים, לא יכולים לעבוד. זו לא המטרה לשמה עשו פה את כל התקנות.

אז שיחליטו, יש אחת משתי אפשרויות – או שאין עוד הגבלות על לול גידול משותף, לא על הגודל שלו, לא על כמות המגדלים שלו, ולא על שום דבר, ואנחנו נשמח בעניין הזה.

<לאה ורון:>
למה מגדלים מצאו לנכון לעזוב אתכם?

<גלעד וקסמן:>
כי זה היה שוק סגור. יש רשימה סגורה, וברגע שאת מגדילה את כמות המקומות בהם הם יכולים לגדל – למשל, לי מותר עד מאה, ונניח שהקימו לול חדש שעד היום היו לו שניים, ועכשיו יש עוד 28, לא גדלה הרשימה. אז זה יצר מצב שזה בא על חשבון – חלק ממני, חלק מאחר, אז איבדתי חלק מהמגדלים. המטרה היא לא להרוג אותנו ולהגיד לנו לא לעבוד יותר. 
מה עשינו? אמרנו, אין בעיה. או שלא נעשה עוד הגדלה מעבר ל-5%, שזה בשוליים, לא יעשו לולים קטנים – ונתנו להם עד 20,000, ואני חושב שזה מעל ומעבר, אבל מילא, גם את זה אנחנו מוכנים לספוג, ושלא ייתנו יותר הגדלות – ואמרנו שאם רוצים להקים לולים חדשים בגידול משותף, הם יעמדו באותם תנאים, ואז התחרות הוגנת לפחות.
<עמרם דהן:>
אני שמח רק על דבר אחד, שמי שירה לעצמו ברגל זה אתה. כי מי שהמציא את הלולים הגדולים זה אתה ומי שאתה מייצג. 

<גלעד וקסמן:>
בסדר גמור, אנחנו בעד מאוד.

<עמרם דהן:>
אז אני שמח מאוד שבסוף אנחנו חוזרים אחורה.

<גלעד וקסמן:>
הכיוון הוא ללכת ללולים גדולים.

<עמרם דהן:>
אתם יצרתם, וגדל כל אחד וכל אחד יבנה את הלול איך שהוא רוצה וכמה שהוא ורצה. אחרי שסיימת לבנות אין שום סיבה שאחרים לא ייבנו.

<לאה יוגב:>
לא, אני חושבת שצריך לעצור את הבנייה של הלולים החדשים ולהשאיר את הלולים הקיימים, ולהשאיר את זה כ-pool סגור. וכפי שהיה ב-2010 כשכבוד היושב-ראש, כרמל שאמה, אמר, הלולים הקיימים יישארו ואנחנו נדאג שיוכלו לעשות החלפות מבלי שייפגע התפעול שלהם. זאת צריכה להיות המסגרת וכולנו צריכים לזכור שענף הלול נועד, בעיקרו, כדי לפרנס משפחות על גבול הצפון, לול משפחתי. 
ולא יכול להיות שהוועדה תיתן פה יד להקמת לולים חדשים גדולים נוספים בגידול המשותף, ויקרה מה שקרה בפטם – יימחקו הלולים המשפחתיים ויישארו משפחות בלי פרנסה, יבואו טייקונים מתל-אביב, יישבו בתל-אביב ויפעילו את הלולים בצפון, וזו לא היתה כוונת המחוקק. מ שקרה ב-2010 על-פי מה שכרמל שאמה אמר, נשאיר את הלולים הגדולים הקיימים, נדאג לכך שהם לא ייפגעו בתפעול שלהם על-ידי מתן העברות בין מגדלים למגדלים, וצריך לכתוב בתקנות האלה שלא ייבנו לולים גדולים נוספים. זה הכול.

<יוסי אלמליח:>
יוסי אלמליח, יושב-ראש הסקציה לביצים.

אני מציע לקבל את ההצעה של יוסי ישי.

<קריאה:>
ממש לא.

<קריאות:>
- - -

<קריאה:>
בטח, כי אתה חבר שלו.

<יוסי אלמליח:>
סליחה, אולי תקשיבו רגע. אני שומע אתכם בקשב רב כבר שעתיים. אז בבקשה, תשמעו גם אתם.

אני מציע לקבל את ההצעה של יוסי ישי שמחזירה את האפשרות של אורח-מארח, ותו לא. זהו, לא לגעת יותר בעניין הזה.

<קריאה:>
לשחרר את המארחים.

<יוסי אלמליח:>
לשחרר את המארחים - - -

<חיים דהן:>
בלי סעיף 9.

<קריאות:>
בלי סעיף 9.

<יוסי אלמליח:>
כן, כן. לחזור לסעיף 8 ולהוסיף בו את האורח-מארח, ובזה נגמר הסיפור.

<אורי צוק-בר:>
קודם כל, אני מסכים לגמרי עם מה שגברת יוגב אמרה פה., ומה שאנחנו עושים זה בדיוק בשביל זה. אם בכל זאת יש להם חשש מלולים חדשים, אפשר לסגור את העניין הזה – לא לתת בכלל לולים חדשים, לבטל את הסעיף של החדשים ושכולם יהיו מוגבלים עד תוספת של 5%, טוטאלית, בלי לתת אפשרות ללול חדש בכלל. ואז אין לך רפורמה, פתרנו את הבעיה, עד 5% ואין לול חדש. רק לול קיים, זה הכול.

<קריאות:>
- - -
<היו"ר כרמל שאמה-הכהן:>
חברים, שקט.

<יוסי אלמליח:>
אני אומר, לא רישיונות עסק, לא לולים חדשים ולא לפתוח את זה לגמרי. אורח-מארח, תוספת 5% לקיים. מי שקיים – קיים, וזהו.

<עמרם דהן:>
רעיון מצוין.

<אורי צוק-בר:>
אנחנו נגיש הצעה מתוקנת משפטית שתאפשר את מה שכתוב פה בלי הקמת לולים חדשים.

<קריאה:>
או הרחבה.

<לאה יוגב:>
בלי הקמת לולים חדשים, ושזה יהיה מפורש. אין הקמת לולים חדשים, לא 20,000 ולא 100,000.

<קריאות:>
- - -

<היו"ר כרמל שאמה-הכהן:>
אני מבקש שקט, אני אתחיל להוציא אנשים. סדרן, אתה מוכן לעזור פה?

<אלקנה אפרתי:>
אני רוצה שהתמונה תהיה מלאה בפני הוועדה – איזו הצעה אתם מציעים כרגע, אל מול הנוסח שנמצא בפנינו?
<לאה יוגב:>
למחוק את סעיף 9.

<יוסי ישי:>
ברמת העיקרון, אנחנו משאירים את סעיף 9 - - - 

<לאה יוגב:>
לא, לא, לא.

<קריאה:>
שנייה, תקשיבי.

<יוסי אלמליח:>
אתם אומרים 'לא' בלי להקשיב, ריבונו של עולם, אולי תקשיבו? אתם צועקים, אז אתם שומעים את עצמכם.

<קריאה:>
הקשבנו ב-2010 ואכלנו אותה ב-2011.

<עמרם דהן:>
בגלל שתמיד הקשבנו, אכלנו אותה.

<קריאה:>
עד עכשיו רק הקשבנו.

<יוסי אלמליח:>
בסדר, אבל ריבונו של עולם - - -

<קריאה:>
ראית לאן הגענו כשהקשבנו.

<יוסי אדוני:>
אנחנו מוכנים להצעה שלך לבטל את סעיף 9 מהתחלה עד הסוף, להוסיף את מה שאמרת לסעיף 8, וזהו.

<לאה ורון:>
מר אדוני, יוסי ישי בזכות דיבור. 

<קריאה:>
אין בעיה, אפשר לעשות 8–9.

<לאה ורון:>
סלח לי, אל תפריעו.

<היו"ר כרמל שאמה-הכהן:>
חברים, הבא בתור שמדבר בלי רשות דיבור, יוצא החוצה בלי לקרוא לו פעם ראשונה, שנייה ושלישית. בפעם הראשונה ייצא החוצה מעכשיו מי שמדבר בלי רשות דיבור. בבקשה.

<יוסי ישי:>
משאירים את סעיף 9, נוריד את (ד) שמדבר על אפשרות להקים לול חדש עד לתקרה של 20,000, ואנחנו משאירים את המגבלה של הלולים המשותפים הגדולים שלא יעברו את ה-5%. זה הכול.

<היו"ר כרמל שאמה-הכהן:>
אמרת כל מה שהיה לך להגיד?

<יוסי ישי:>
כן.

<היו"ר כרמל שאמה-הכהן:>
מישהו מתנגד לזה? כן, בבקשה.

<לאה יוגב:>
בסעיף 9, סעיף (ג) מדבר על תקנות צער בעלי-חיים בלולים של 2013 והמשמעות היא רפורמה - - -

<אורי צוק-בר:>
סליחה, זה רק לול חדש.

<לאה יוגב:>
אבל אמרנו שלא יוקמו לולים חדשים עכשיו.

<אורי צוק-בר:>
כן.

<לאה יוגב:>
אז צריך גם את (ג) למחוק.

<אורי צוק-בר:>
בסדר, נתאים את זה בהתאם. אין חדש.

<יוסי ישי:>
זה ברור. המשמעות היא ש-(ד) יורד, (ג) כנראה גם יורד, ואנחנו נשארים למעשה רק בלולים קיימים עם אפשרות - - -

<לאה יוגב:>
אדוני, גם (ב). סעיפים (ב), (ג), ו-(ד) הם שלושה סעיפים שמדברים על אותו דבר.

<אורי צוק-בר:>
בהתאמות, מכיוון שבלול של פחות מ-20,000, 5% זה פחות ממכסה של בן-אדם, בלול הקיים, לא בחדשים, אז יכול להיות שנשאיר. מעל 20,000 זה 5%, ומתחת ל-20,000 נתאים משהו שייתן לפחות - - -

<היו"ר כרמל שאמה-הכהן:>
5% או המינימום של מכסה אחת.

<לאה יוגב:>
לא, הלולים של ה-20,000 לא עברו בהחלטת המליאה של מועצת הלול. סליחה, שמע, לא יכול להיות שאתה מתעלם פה מהחלטת דירקטוריון.
<היו"ר כרמל שאמה-הכהן:>
אני רוצה ייעוץ של היועץ המשפטי שלי.
<אלקנה אפרתי:>
שוב, לא יהיו לולים חדשים, על כל המשתמע מזה מבחינת רישוי עסקים או צער בעלי-חיים. האפשרות לגדול תהיה ב-5% ותבצעו את ההתאמה ללולים שהם מתחת ל-20,000.

<יוסי ישי:>
ולא פחות ממכסה אחת.
<היו"ר כרמל שאמה-הכהן:>
בבקשה, מולי.

<שמואל לויט:>
יש הערה משמעותית. אני חושב שהרישה של סעיף 9(ב)(2) שמתחילה במילים: "בעל מכסה המבקש", למעשה פותחת את הגידול המשותף מחדש, וזה פותח את המועדון שהיה סגור. וזה למעשה פתיחת הגידול המשותף, וזה למעשה סוף התכנון.

<לאה יוגב:>
ולכן צריך לבטל את כל סעיף 9. כן, זה סוף התכנון.

<יוסי אדוני:>
יש פה עוקץ לחקלאי ולענף ההטלה.

<היו"ר כרמל שאמה-הכהן:>
אדוני, החוצה בבקשה.

<יוסי אדוני:>
כל סעיף 9 הורס את ענף ההטלה.
<היו"ר כרמל שאמה-הכהן:>
אדוני, אדוני – נא להוציא אותו החוצה.

<יוסי אדוני:>
אז אני מבקש מוועדת הכלכלה ומכבוד היושב-ראש לא לאשר את סעיף 9. זה הורס את ענף ההטלה ביישובי הצפון. כל סעיף 9.

<היו"ר כרמל שאמה-הכהן:>
מר ישי, נא להתייחס לטענה של מולי.

<יוסי ישי:>
ננסח מחדש את סעיף 9 שלמעשה התבסס על סעיף 8 בתקנה הקודמת, עם השינויים שדיברנו עליהם. זאת אומרת, לא יהיה לול חדש, לא תהיה אפשרות ליצור צירוף עד 20,000, ויאפשר אורחים ומארחים עד לתקרה של 5%.
<שמואל לויט:>
זה לא יאפשר פתיחת הגידול המשותף.

<היו"ר כרמל שאמה-הכהן:>
ברור. אמרנו את הדברים.

<יוסי ישי:>
ודאי, זה כתוב. חבר'ה, זה ברור לגמרי.

<שמעון ביטון:>
אז להוסיף את זה ל-8. למה זה בנפרד?

<היו"ר כרמל שאמה-הכהן:>
אמר, אמר.

<יוסי ישי:>
בסדר, אמרתי.

<קריאה:>
מה הבעיה להחזיר ל-8?

<היו"ר כרמל שאמה-הכהן:>
כן, בבקשה.

<גלעד וקסמן:>
אני מבקש שלא רק יורדו הסעיפים, אלא שייכתב במפורש שלא ניתן להרחיב או להגדיל לול חדש מעבר למכסת ה-5%. 

אם לא יהיה כתוב שאין חדשים – זה בדיוק הפרצה שנוצרה בפעם הקודמת. כי אמרו, לא כתוב שלא, אז מותר, ואז הקימו לולים חדשים והרחיבו את הקיימים. לכן צריך להוסיף סעיף ולא רק להוריד, שאומר: מובהר שלול חדש או קיים לא ניתן להרחיב, לול חדש לא ניתן בכלל להקים לגידול משותף, ולול קיים לא ניתן להגדיל מעבר ל-5% או התאמה - - -

<היו"ר כרמל שאמה-הכהן:>
זה מה שהוא אמר.

<יוסי ישי:>
זה מה שאמרתי.

<היו"ר כרמל שאמה-הכהן:>
מי עוד ביקש לדבר? להרים את היד. בבקשה.

<יוסי אלמליח:>
אני מבקש בכל לשון של בקשה, מאחר שאנחנו יושבים כאן בוועדת הכלכלה, שהסעיף הזה אולי יתוקן וינוסח עכשיו תוך כדי תנועה כדי שהוא יובא בפני הוועדה באופן מוחלט ומחודד.

<אבשלום רביבו:>
אני עורך-דין רביבו, אני מייצג את גליקסמן, ואני רוצה רק לציין לפרוטוקול שההצעה כפי שכרגע עומדת על הפרק מקובלת גם עלינו.

<היו"ר כרמל שאמה-הכהן:>
תודה. טוב, ינסחו את ההצעה, ואנחנו ממשיכים לתקנה 10.

<אורי נוסבאום:>
	"פניה לקביעת מכסות אישיות
	10.
	(א)
	מי שזכאי למכסה אישית לפי תקנות 4 עד 8 והוא לא קיבל על כך הודעה עד תום 30 ימים מיום פרסום תקנות אלה, רשאי לפנות עד תום 60 ימים מיום הפרסום האמור לוועדת המכסות בבקשה לקביעת מכסתו.

	
	
	(ב)
	ועדת המכסות רשאית, מנימוקים מיוחדים שיירשמו, לדון בבקשות שהוגשו לה לאחר המועד האמור."


<היו"ר כרמל שאמה-הכהן:>
יש למישהו הערות או התנגדות? התקנה אושרה.

<אורי נוסבאום:>
	"מכסת עופות להטלה
	11.
	(א)
	המועצה תקבע לכל בעל מכסה, בתחילת שנת התכנון וכן מזמן לזמן במהלכה, מכסת עופות להטלה לייצור מכסתו, על-פי מפתחות אחידים שתקבע, בשים לב לגיל הלהקה שהוא מחזיק ותקופת גידולה; המפתחות האחידים כאמור יפורסמו באתר האינטרנט של המועצה שכתובתו היא www.ofot.org.il.

	
	
	(ב)
	בעל מכסה לא יחזיק עופות להטלה בכמות העולה על מכסת העופות להטלה האחרונה שקבעה לו המועצה.

	
	
	(ג)
	בעל מכסה שלפי קביעת המועצה מחזיק עופות להטלה בכמות עודפת על מכסת העופות להטלה שהיא קבעה לו או אדם שאינו בעל מכסה יעביר את הכמות העודפת או את כל העופות שהוא מחזיק, לפי העניין, לשחיטה, באופן שתורה המועצה."


<היו"ר כרמל שאמה-הכהן:>
הערות? התקנה אושרה.

<אורי נוסבאום:>
	"גידול מטילות ופרגיות
	12.
	(א)
	המועצה תנפיק לכל בעל מכסה תעודת מגדל שתפורט בה מכסת העופות שנקבעה לו לייצור מכסתו.

	
	
	(ב)
	קבלן מורשה וכל אדם אחר העוסק בשיווק אפרוחות להטלה לא ישווק אפרוחות אלא למגדל שהציג לפניו את תעודת המגדל שלו או למגדל פרגיות אשר הציג בפניו תעודות שמסרו לו המגדלים שבעבורם הוא יגדל את הפרגיות; כמות האפרוחות שתשווק כאמור לא תעלה על הכמות הרשומה בתעודה או בתעודות שהוצגו לפני המשווק, לפי הענין.

	
	
	(ג)
	לא יחזיק אדם מטילות אלא אם כן בידיו תעודת מגדל, ובהתאמה לכמות הרשומה בה.

	
	
	(ד)
	לא יחזיק מגדל פרגיות, אלא אם כן הוא קיבל את האפרוחות שמהן גידל אותן מקבלן מורשה, בעל מדגרה או אדם אחר העוסק בשיווק אפרוחות להטלה, כנגד הצגתה של תעודת מגדל שמסר לו בעל מכסה, או באישור בכתב שמסרה לו המועצה, ובהתאם לכמויות הנקובות בתעודה או באישור כאמור.

	
	
	(ה)
	לא ישווק אדם פרגיות אלא למגדל שהציג לפניו אישור של המועצה שהוצא בסמוך לפני מועד השיווק, לפיו רשאי המגדל לקבל לרשותו פרגיות, ובהתאמה לכמות הרשומה באישור."


<היו"ר כרמל שאמה-הכהן:>
הערות לתקנה 12? אין, התקנה אושרה.

<אורי נוסבאום:>
	"שמירת דינים
	13.
	אין בתקנות אלה כדי לגרוע מכוחו של דין אחר."


<היו"ר כרמל שאמה-הכהן:>
תקנה 13 אושרה.

<אלקנה אפרתי:>
אני מבין שאין שינויים בתוספות.

<היו"ר כרמל שאמה-הכהן:>
אין שינויים בתוספות?

<עמרם דהן:>
את תוספת ב' חייבים להוסיף, של ארבעת יישובי גדר.

<אלקנה אפרתי:>
רק להבהיר: ברגע שבתקנה כתוב למה זה מתייחס, אין צורך להוסיף שוב את רשימת היישובים.

<היו"ר כרמל שאמה-הכהן:>
אוקיי, אין שינוי בתוספות, התוספות מאושרות.

<אורי צוק-בר:>
אבל התוספת של היישובים נמחקה, היא לא כתובה פה.

<אלקנה אפרתי:>
אנחנו מפנים אליה אחורה, לתקנות 2011.

<אורי צוק-בר:>
בסדר.

<אלקנה אפרתי:>
יש לכם נוסח ל-9?

<תניב רופא:>
עוד לא.

<אורי צוק-בר:>
אפשר להציע נוסח?

<לאה ורון:>
הם רוצים להבהיר את עניין הקרקע של המינהל.

<היו"ר כרמל שאמה-הכהן:>
רגע, קחו חצי שעה, תנסחו - - -

<אורי צוק-בר:>
יש לי נוסח, אני אקריא אותו, אם מקובל - - -

<היו"ר כרמל שאמה-הכהן:>
יש לך מנוסח כבר? תקריא בבקשה. ותקשיבו, אנשים, כי תצטרכו להתייחס.

<אורי צוק-בר:>
	"מקום הגידול
	9.
	(א)
	לא ייצר בעל מכסה את מכסתו בלול שאינו מצוי במשקו.

	
	
	(ב)
	תקנת משנה (א), לא תחול על אלה:

	
	
	
	(1)
	בעל מכסה שגידל, כדין, בשנת 2012 את מלוא מכסתו בלול של בעל מכסה אחר והוא ממשיך לייצרה בשנת התכנון באותו לול;

	
	
	
	(2)
	בעל מכסה המבקש לגדל את מלוא מכסתו בלול שמתקיימים לגביו התנאים הבאים:"


<אלקנה אפרתי:>
"כל התנאים הבאים", כן?

<אורי צוק-בר:>
כן, בלול שמתקיימים לגביו כל התנאים הבאים.

	
	
	
	
	"(א)
	הוא מצוי במשק של בעל מכסה אחר;"


ועכשיו זה מתחיל מ-(ה). (ב), (ג), ו(ד) נמחקים, ומגיע ל-(ה) שיהפוך ל-(ב):
	
	
	
	
	"(ב)
	אם ביום י"ח בטבת התשע"ג (31 בדצמבר 2012) יוצרה בלול, כדין, מכסת עופות להטלה," 


נמחק ההיקף.

	
	
	
	
	
	"לא יהיה בכך כדי להגדיל את מכסת העופות להטלה המיוצרת בלול זה מעבר ל-5% ממנה או בגובה של מכסת המבקש ביחס למכסה שיוצרה ב-31.12.2012."


<היו"ר כרמל שאמה-הכהן:>
לפי הגבוה מביניהם.
<יוסי ישי:>
הגבוה מביניהם.

<לאה יוגב:>
לא, לא. זה לא ברור.
<קריאה:>
תחזור רק על הסעיף האחרון.

<יוסי ישי:>
זה הסעיף שמאפשר את ה-5%.

<אורי צוק-בר:>
מכסת עופות להטלה: "לא יהיה בכך כדי להגדיל את מכסת העופות להטלה המיוצרת בלול זה מעבר ל-5% ממנה או מעבר לגובה מכסת המבקש ביחס למכסה שיוצרה בלול זה ב-31.12.2012."
שלא ייצא שכל יום יבוא עוד מבקש, וזה יהיה מכסתו ביחס למה שכבר נצבר. אז מצוין ה-31.12 ומול זה בודקים.

<יוסי אלמליח:>
איפה נמצא העניין של אורח-מארח?

<אורי צוק-בר:>
אין הגבלה, מי שרוצה. אתה מגביל בגידול, גמרנו, אתה לא צריך להגדיל עוד.

<קריאה:>
אתה פותח את הגידול המשותף.

<אורי צוק-בר:>
זה לא משנה, אתה לא יכול לגדול מעל ל-5%.

<לאה יוגב:>
זה כן משנה. מה, אתה רוצה להרוס את הענף? אתה פותח את הגידול המשותף, אתה הורס את הענף.

<שמעון ביטון:>
- - -

<טומי מנור:>
רציתי להציע ניסוח אלטרנטיבי.

על-מנת לפתור את הבעיה כפי שעלתה, צריך לחבר את (1) ו-(2), כך שייאמר עכשיו: 

	"(ב)
	תקנת משנה (א), לא תחול על אלה:

	(1)
	בעל מכסה שגידל, כדין, בשנת 2012 את מלוא מכסתו בלול של בעל מכסה אחר והוא ממשיך לייצרה בשנת התכנון באותו לול או בלול אחר שהתקיימו לגביו כל התנאים הבאים;"


ואז אתה שם את (א) ו-(ב).

<קריאה:>
זה לא נכון.

<קריאה:>
זה אותו דבר.

<לאה יוגב:>
"או בלול שהתקיימו לגביו התנאים" זה הקמת לולים חדשים.

<טומי מנור:>
כי בהצעה האחרונה זה היה מקובל לבעלי מכסה שהיו בגידול משותף - - - 

<יוסי ישי:>
צריך להוסיף הערה שהוא רוצה להוסיף, ובזה נגמר הסיפור.

<גלעד וקסמן:>
אני רוצה להסביר את השוני, וזה קריטי. 

אם איבדנו מכסות, אין לנו אפשרות אלא להפנות לשוק ולבקש את המכסות. הוא רוצה להגביל את זה, זה אומר שנישאר בלי יכולת להגדיל, לא את ה-5% ולא את מה שחסר לנו.

<שמעון ביטון:>
רק מהגידולים המשותפים. בשביל זה פתחנו את המארח.

<לאה ורון:>
מר ביטון, תאפשר לדבר.

<גלעד וקסמן:>
אני רוצה שתבין, אם מורידים את (ב)(2), המשמעות היא שאם איבדנו מגדלים, אז לא רק שלא נוכל להגדיל ל-5%, שיעזבו את ההגדלה, אלא שלא נוכל למלא את המכסה הקיימת. ולכן, הוא לא יכול להוריד את (2), כי אם לא, אנחנו נשארים בלי יכולת לפנות למגדלים ולמלא את המכסות שלנו. ולכן אי אפשר לעשות את השינוי.

<היו"ר כרמל שאמה-הכהן:>
היועץ המשפטי של הוועדה, בבקשה.

<אלקנה אפרתי:>
אם אפשר לחדד: להבנתי, בשנה שעברה דובר על זה שאי אפשר יהיה להיכנס ל-pool, ה-pool הוא pool סגור, אבל היתה תנועה, לפי מה שאתה אומר, יחסית אינטנסיבית בתוך ה-pool.

<גלעד וקסמן:>
לא רק בתוך ה-pool.

<אלקנה אפרתי:>
נכנסו אנשים שלא היו ב-pool?

<קריאות:>
לא.

<גלעד וקסמן:>
כן, ואני מבקש להסביר. 
אם עד היום היו 100 מכסות בגידול משותף, לצורך העניין, מאחר שהגדילו את הלולים, הפכו להיות 150 מכסות. ואז, במקום ל-100, הניוד היה ל-150, אז איבדנו %X, כי את הכמות שיכולה להיכנס לגידול משותף תחמו. 

מאחר שבשנתיים האחרונות הגדילו בצורה גדולה מאוד את כמות המכסות לגידול משותף, שביקשנו עכשיו לעצור אותן ועכשיו יעצרו אותן, אבל לא נתנו מצד אחד יותר מגדלים לגידול משותף. אז עכשיו באו ועשו את האיזון ובזה החשיבות של סעיף (2) – הוא אומר, מי שרוצה יוכל לגדל בגידול משותף, אבל מקסימום במכסה הקיימת. זה הגיוני ולכן אני לא יכול להוריד את סעיף (ב)(2). תוותרו קצת גם, זה עושה סדר.

<קריאה:>
שאל היושב-ראש מה ההבדל בין שתי ההצעות שגובשו. שלך עונה על כל מה שעורך-דין וקסלמן אומר, דהיינו פותחת למגדלים חדשים את הגידול המשותף.

<גלעד וקסמן:>
אבל אם לא, לא תתמלא לי מכסה.

נכון, אבל זה בסדר, כי אנחנו מגבילים את הגודל. לא באו להרוג אותנו.
<יוסי אלמליח:>
אבל זה נתון לפרשנות.

<אורי צוק-בר:>
זה לא פרשנות בכלל.

<יוסי אלמליח:>
זה באמת משחק.

<שמעון ביטון:>
אדוני היושב-ראש, אני רוצה להוסיף, אנחנו לא מתכוונים לפתוח את הגידול המשותף. נתנו בשביל זה את המארח, שחררנו אותו, כדי שזה יאזן את הלולים שחסרות להם מכסות. זה נושא מסחרי של בעלי הלולים הגדולים ואין לנו עניין פה לרצות אותם, שיתמודדו בשוק של מכסות הגידול המשותף. יש כמות של 700–800 – שישחקו בתוך המגרש הזה.

<אורי צוק-בר:>
יש בזה בעיה מסוימת שנתקלנו בה כשעשינו את הסעיף הזה בפעם הקודמת, ואחר-כך ראינו שהוא בעייתי.

אם יש לנו שני מגדלים, אצל אחד היה אורח שעזב אותו ועבר למקום אחר, והוא נשאר לבד. לידו יש שכן שלא היה אצלו אורח. כל אחד מהם מגדל 2,000 עופות, שניהם נמצאים באותו יישוב, אותו לול, הכול אותו דבר. בגלל שהיסטורית אצל האחד היה פעם אורח, יש היום אפליה מובנית בין שני השכנים האלה שלכאורה הם אותו הדבר בדיוק, רק שאצל האחד פעם אמא שלו גידלה אתו ופעם לא.

מכיוון שכבר עצרנו את הגידול, אין לול משותף שיכול לגדול מעבר ל-5%. זה סגור כבר, זה לא יכול להתפרץ ללולים גדולים.

<שמעון ביטון:>
יש לולים שפתוחים עכשיו ל-80,000. מה תעשה אִתם?

<אורי צוק-בר:>
אבל זה לא יכול להיות, זה לא יגדל. אתה יכול להגדיל שם מקסימום ב-5%.

<שמעון ביטון:>
שיגדל מהמארחים.

<אורי צוק-בר:>
אז אנחנו לא יכולים היום, בשביל להסדיר את השוליים הקטנטנים אלה, להכניס עוד סייג שתהיה אפליה בין זה שעם האורח ההיסטורי וזה שבלי האורח. לדעתי, זו אפליה לא תקינה, ואמרו לנו את זה גם ממשרד המשפטים בשנה שעברה, ועברנו את זה איכשהו.

<שמעון ביטון:>
אין לנו עניין לפתוח את הגידול המשותף.

<אורי צוק-בר:>
גם לנו לא.
<שמעון ביטון:>
אין לנו עניין לפתוח את הגידול המשותף, משחררים את המארחים. יש מארחים שייצאו לגידולים משותפים, שישחקו במגרש הזה. לא נכנסים, כלכלית, לתחרות שלהם.

<אורי צוק-בר:>
כנראה לא הקשבת לבעיה.

<יוסי ישי:>
הניסוח של טומי מנור מקובל.
<היו"ר כרמל שאמה-הכהן:>
נא להקריא שוב את הניסוח.

<יוסי ישי:>
אני לא רוצה שייכנס שום לול חדש.

<אורי צוק-בר:>
זה לא לחדש, זה רק לקיימים.

<יוסי ישי:>
אז שיגדל לבד. נקודה.

<קריאה:>
מאה אחוז. אנחנו אתך.

<אלקנה אפרתי:>
עורך-דין מנור, נוכל לשמוע שוב את הצעתך?

<טומי מנור:>
אני מקריא את תקנה 9(ב):

	
	
	"(ב)
	תקנת משנה (א), לא תחול על אלה:

	
	
	
	(1)
	בעל מכסה שגידל, כדין, בשנת 2012 את מלוא מכסתו בלול של בעל מכסה אחר והוא ממשיך לייצרה בשנת התכנון באותו לול או בלול אחר שמתקיימים לגביו כל התנאים הבאים;"


זה כנראה יהיה סעיף קטן (1) ולא (א):

	
	
	
	
	"(1)
	הוא מצוי במשק של בעל מכסה אחר;

	
	
	
	
	"(2)
	אם ביום י"ח בטבת התשע"ג (31 בדצמבר 2012) יוצרה בלול, כדין, מכסת עופות להטלה," 


טוב, לזה צריך לתת את התוספת של - - -

<אלקנה אפרתי:>
כפי שנאמר, זה נשאר אותו דבר.

<טומי מנור:>
כן, זה מכסה אחת או ה-20,000, לפי הגבוה.

<אלקנה אפרתי:>
וכמובן ש-(ג) ו-(ד) נשארים כפי שהם.

<טומי מנור:>
ב-(ד) יש שגיאה טכנית. ראית אותה?

<אלקנה אפרתי:>
ההפניה היא ב-(ב).

<גלעד וקסמן:>
אני רוצה להתנגד שוב, ואני רוצה להזכיר. היתה פה הבטחה מלאה שלא יפגעו בלולים הקיימים. המשמעות של זה היא שלנו היום חסרות מכסות ואין לנו אפשרות לקחת ממקומות אחרים. משמעות השינוי שהוא מציע, ולא הנוסח כפי שהוצע קודם, היא שלנו ירדו המכסות ואין לנו מנין להשלים.

<היו"ר כרמל שאמה-הכהן:>
זה נכון?

<גלעד וקסמן:>
כן, חד משמעית.

<היו"ר כרמל שאמה-הכהן:>
לא שאלתי אותך אם זה נכון. הבנתי שאתה טוען שזה נכון. שאלתי אותו.

<יוסי ישי:>
יש פה שני וקטורים מנוגדים. יש וקטור אחד שאנחנו לא רוצים להוסיף למועדון אף אחד וההצעה של טומי יוצרת מצב שלא מוסיפים למועדון אף אחד, ויש וקטור שני – והוא צודק – שבמגבלה של ה-5% עלול להיווצר מצב שהוא לא יכול לשמר את המצב ההיסטורי שלו. אלה שני וקטורים שונים, ואני חושב שבכל זאת, הווקטור של שימור המשק המשפחתי עדיף על הווקטור השני, ולכן אני מעדיף אותו.
<גלעד וקסמן:>
רגע, אני רוצה להבין. הורע מצבנו גם. אני רוצה שיהיה ברור, לפני שנתיים הבטיחו לנו יהיה נגיד 700–800. מה קרה? 700–800 התחרו נגיד על 100 מקומות, ועכשיו 700–800 מתחרים על 2,000 מקומות כי הם הגדילו את הכמות. אז התוצאה שיוצאת זה לא פייר, אנחנו נפגעים כל הזמן, כל פעם הבטיחו לנו שלא ניפגע, ועכשיו מנסים לפגוע בנו עוד יותר. 
הפתרון היחיד הוא שיגבילו את ההיקף, שאי אפשר לגדול יותר, אבל שיאפשרו לנו למלא את מה שיש לנו. בנינו לול ולא מאפשרים לנו למלא אותו, ובמשך שנים השקענו כסף, זה לא יתכן שיפגעו בנו. 

אני שם בצד את העניין הלא-חוקי של זה, ומעבר לזה אין פה הגינות. לכן הניסוח צריך להיות כפי שהציע מר צוק, בצורה ברורה, שהמשמעות היא לא הגדלה של הלול המשותף. הוא אומר הגדלה של 5% מקסימום, אבל את המקומות הפנויים אצלנו נוכל למלא. עכשיו אומרים לנו, לא, לא תוכלו למלא – למה? אין שום הצדקה, לא חוקית, לא עניינית, לא הוגנת, לא לאפשר לנו למלא ולעבוד.

אני אזכיר לאדוני, אדוני אמר, אנחנו לא נפגע בכם, נבדוק שלא נפגע בכם, ומה שקרה הוא שפגעו בנו. לכן פנינו ואמרנו, תקשיבו, מצד אחד, הגבלתם את המכסה, אבל מצד שני, נתתם היקף וכולם הגדילו את הלולים ללא סוף. לא אנחנו. אז עכשיו אמרנו, בסדר, שלא יגדילו שום לול – מקובל עלינו. אבל לא לתת לנו למלא את הלולים?

<עמרם דהן:>
מאיפה אתה רוצה למלא את הלולים? ממכסות אחרות?

<גלעד וקסמן:>
מי שרוצה לגדל אצלנו, יוכל לגדל.

<עמרם דהן:>
מי שרוצה לבוא אליך? תשלם טוב, יבואו אליך.

<גלעד וקסמן:>
אנחנו לא כופים על אף אחד. אצלנו, במקום שיש לנו, מי שרוצה, נוכל לפנות אליו ושיגדל.

<קריאה:>
למה לא תתמודדו בשוק? - - -

<גלעד וקסמן:>
מתמודד, אבל הוא לא נותן לי להתמודד. הוא רוצה לחסום. אני לא מפחד להתמודד.

<עמרם דהן:>
אני רוצה לחדד – עזבו אותך בגלל שלא שילמת טוב. אם היית משלם טוב, לא היו עוזבים אותך. אתם מייצגים את הגדולים. אנחנו צריכים לשמור על המשק הקטן. וזה בדיוק מה שקורה.

<גלעד וקסמן:>
- - - זה לא משנה, למישהו תמיד חסר.
<עמרם דהן:>
אני שומר על הקטנים, על זה אני רוצה לשמור.

<היו"ר כרמל שאמה-הכהן:>
מבחינה כלכלית, אלה שהולכים ומגדילים, כנראה מציעים מחיר טוב יותר.

<גלעד וקסמן:>
לא, לא.

<היו"ר כרמל שאמה-הכהן:>
אז למה שבן-אדם יעבור סתם?

<גלעד וקסמן:>
אני אסביר.

דבר ראשון, אתה יוצר כשל שוק כי אם יש לך רק 700 מגדלים, והיו לך בהתחלה 100 מקומות, עכשיו יש לך עדיין 700 מגדלים והגדלת ל-1,000 מקומות, אז ברור – זה יוצר כשל שוק מובנה.

<היו"ר כרמל שאמה-הכהן:>
כן, אבל המקומות האלה לא נוצרים סתם. הם נוצרים רק אם יש ביקוש ליצור מקומות נוספים.

<גלעד וקסמן:>
לא, לא. כי הרעיון היה לא להקים.
<היו"ר כרמל שאמה-הכהן:>
אם אפתח חנות שווארמה ואמכור שווארמה ב-100 ש"ח, אני מזמין כאלה שיפתחו לידי כי יש מרווח. אם אני נותן את השווארמה במחיר ריאלי, אף אחד לא יפתח לידי.

<גלעד וקסמן:>
מקובל עלינו. אז תפתחו את הכול, אבל שיהיה שוק חופשי. לא יכול להיות מצב שהשוק, מצד אחד, אומר לנו, הגדלתם את הכמות שפותחים חנויות שווארמה, אבל לא הגדלתם את האפשרות להביא קונים, אלא לבוא רק לאותם קונים כל הזמן.

אנחנו אומרים, אין בעיה. אחת משתיים, כפי שאמרנו, או שאתה אומר, לא מגדילים יותר את הלולים, אז לפחות אפשר למלא את כולם, מה שקיים, תן לכולם אפשרות.

<היו"ר כרמל שאמה-הכהן:>
אבל למה אני צריך למנוע ממישהו שמגדיל את הלול ומשלם לו כפול?

<גלעד וקסמן:>
כי הוא לא יכול לפנות למי שהוא רוצה.

<היו"ר כרמל שאמה-הכהן:>
שלם אתה פי שלוש, והוא יישאר אצלך.

<אבשלום רביבו:>
סליחה, אני אשתמש בדוגמה שלך. אתה מאפשר פתיחה של עוד חמש חנויות שווארמה, אבל את החנות שלי אתה מגדר וסוגר, ואומר, אתה לא יכול להביא קונים ולהתחרות בהם.

<היו"ר כרמל שאמה-הכהן:>
אתה יכול.
<אבשלום רביבו:>
אתה לא יכול. אתה סוגר אותי ולא מאפשר לי ניוד.

<עמרם דהן:>
אבל אתה בתוך המגרש הקיים.

<שמעון ביטון:>
בתוך 700 המכסות הקיימות אתה יכול להעביר. תשלם, תעביר. אם נפתח גידול משותף, נוריד את המחירים.

<אבשלום רביבו:>
אם אתה רוצה את דוגמת השווארמה – תפתח את הכול, אין גדרות.

<היו"ר כרמל שאמה-הכהן:>
אנחנו לא רוצים להגדיל את הגידול המשותף.

<קריאה:>
אבל הגדילו, זה בדיוק מה שעשיתם.

<אבשלום רביבו:>
אתה לא יכול לשים מגבלות רק עלינו.

<היו"ר כרמל שאמה-הכהן:>
לא הגדילו, כי יש רשימה סגורה.

<גלעד וקסמן:>
במשך השנתיים האחרונות, בגלל שהיתה הפרצה, הגדילו, בדוגמה שלך, את חנויות השווארמה בכל פעם עוד ועוד - - -

<היו"ר כרמל שאמה-הכהן:>
לא, הגידול המשותף הוא מספר היחידות שפועלות במסגרת הגידול המשותף, ולא מספר הלולים.

<גלעד וקסמן:>
לא, זה גם מספר הלולים.

<שלמה סויסה:>
הנפח, הנפח. אם היה לאדם לול גידול משותף לפני שנתיים, כשנקבעה התקנה שהגדילה, ויש לו מקום ל-100,000, והוא הוסיף בינתיים עוד לול של 100,000 – אני נשארתי אותו דבר, הוא מתחרה אתי על אותו מספר מגדלים, וזה לא הוגן.
מה גם, שוכחים פה החברים, שמספר המגדלים מצטמצם לא רק בגלל ההגבלה, אלא שהוא נגרע כל הזמן כי יש חבר'ה שחוזרים לגדל. אז יוצא שאתה קשרת, בסדר, מצוין, אבל הגבלת את המגדלים מלנוע, אבל את הנפח הגדילו - - -

<עמרם דהן:>
כשבנית את הלול לקחת את זה בחשבון. אתה יכול לבנות גם של 400, אבל אתם לא יכולים למחוק את החקלאים הקטנים. אתה יכול לבנות מחר גם של 300.

<שלמה סויסה:>
הלול נבנה כשהיה צורך בזה - - -

<עמרם דהן:>
אף אחד לא נתן לכם את הצורך. אתה בחרת ולקחת את הסיכון.

תשלמו טוב – תקבלו.

<היו"ר כרמל שאמה-הכהן:>
שקט, שקט באולם, בבקשה.

<לירון אדלר-מינקה:>
באופן עקרוני, מטרת משרד החקלאות היתה לא להגדיל את הגידול המשותף יותר מדי מעבר למצב שהיה קיים.

בשנה שעברה התקנות אמרו שכל לול שגודלה בו בעבר של יותר מבעל מכסה אחת, אפשר לגדל בגידול משותף, ובגלל הניסוח הזה נוצרה פרצה כך שכל מי שגידל בעבר – נגיד, היו שני מגדלים – ניצלו את הפרצה והרחיבו את הלולים.

עכשיו אנחנו נמצאים במצב קיים. המטרה של התקנה כפי שהציע משרד החקלאות, היא להגביל את הגידול המשותף ממקום אחר, באמצעות גודל המכסות שעד אליהן אפשר לגדול. כך שלולים שהיה בהם גידול משותף לא יוכלו עכשיו לגדול מעל ומעבר.

אבל הפתרון של משרד החקלאות נותן מענה למצב שעלה כאן, שכרגע נמצאים אנשים שאם לא יכולים להיכנס אליהם עוד אנשים כדי למלא אצלם את הגידול המשותף שכבר היה ושעליו הוסכם פה שמשמרים, הם נשארים במצב בו הם לא יכולים לשמר את המצב הקיים שהיה אצלם עד שהחליטו להפסיק את הגידול המשותף.

ההגבלה פה על עניין הגודל של ה-5% או של בעל המכסה, לעמדתי, ושרת החקלאות עוד תגיד אולי שוב את עמדתה, יכולה לצמצם את הגידול המשותף ולא לתת לו לגדול עוד מעבר למצב הקיים שנוצר, אבל יכולה לתת את המענה מהכיוון בו אנחנו לא פוגעים במצב קיים שהיה.
<אורי צוק-בר:>
יש לי פתרון, אני אגיד תוספת שתפתור את זה.

אמרנו, "יוצרה בלול, כדין, מכסת עופות להטלה". אם נוסיף, "יוצרה בלול, כדין, מכסת עופות להטלה בנוסף למכסתו", זה אומר שלא הגדלנו את מצבת הלולים המשותפים. 

במקום בהיקף של למעלה מ-20,000, כי אין פה את המשמעות, יהיה: "יוצרה בלול כדין מכסת עופות להטלה בנוסף למכסתו של בעל הלול.", ואז לא הוספת אף לול משותף למצבת הלולים המשותפים. 
כי החשש היה שיתחילו להיווצר עוד לולים משותפים – אחד עם השני, אחד עם השלישי, וייווצרו חדשים. פה סגרנו את זה, אין חדשים. מי שלא היה קודם יחד עם מישהו כבר, שלא היה כבר לול משותף, לא יהיה עוד. זאת אומרת, אם יש היום 1,000 לולים משותפים, לא יכול להיות 1,001 לפי זה, ואני חושב שזה פותר את זה. אבל זה כן משאיר את הגמישות שהם ביקשו, שזה לא דווקא אחד מלול משותף לשעבר יבוא, אלא שגם השכן שלו יוכל לבוא. אבל זה סוגר את מספר הלולים המשותפים ושם עליו מגבלה.

<לאה יוגב:>
אתה מדבר על צילום מצב קיים?

<אורי צוק-בר:>
כן, כי זה רק לול שכבר יוצרה בו מכסה נוספת על מכסתו. רק לול משותף יוכל לעשות את ההשלמות והניוד הזה.
<אלקנה אפרתי:>
אבל את ההשלמות האלו הוא יוכל לעשות גם מבחוץ? בהיקף של ה-5%? כמו בהצעתכם המקורית?

<אורי צוק-בר:>
כן, אין שום לול משותף נוסף. ואני מגביל שזה רק לכאלה שהם בלול משותף, ואז אין יצירה של אף לול משותף נוסף. אני חושב שזו פשרה בין הדעות, אבל זה להחלטתכם.

<קריאה:>
אבל זה יגדיל את המגדלים.

<גלעד וקסמן:>
אבל מה אתה רוצה, להרוס את הלול שלנו? אני לא מבין מה המטרה.

<עמרם דהן:>
מי גר שם? זה נולד למגדלים. מה זה, להרוג אותך? להרוג מאה משפחות בשביל לתת לך לחיות בתל-אביב? על מה אתה מדבר? אתם מבלבלים ליושב-ראש את הראש.

<שמעון ביטון:>
המשחק של הלולים שגדלו ב-2012 – הם גדלו מתוך מגרש סגור של 700 מכסות בגידול משותף. זה ביזנס שעשו, מי ששילם יותר, עברו מאחד לשני. יבואו לוועדת הכלכלה ארבעת הלולים הגדולים ויבקשו על-פי חוק להכשיר את כל המכסות שהיו שלהם, כי הם בגודל הזה, אל תיתן מהגודל הזה לנצח. זה מה שקורה עכשיו באיו"ש, איזור יהודה ושומרון, אתה מתמודד עם זה בדיוק עכשיו באיו"ש – שהם פתאום הפכו להיות עובדה מוגמרת, והיום אתה צריך לאשרר את כל השרץ הזה.
אנחנו מוכנים להישאר עם המכסות הקיימות בגידול המשותף, ותאמין לי אני אומר את זה בכאב, כי אני רוצה להביא אמא שלי, בת 80, רוצה להביא ללול שלי היום, ואני לא יכול להביא אותה.
<קריאה:>
למה לא?

<שמעון ביטון:>
כי אני לא בגידול משותף - - -

<עמרם דהן:>
כי אנחנו לא רוצים לפרוץ, כדי לא לעשות נזק.

<שמעון ביטון:>
ואמא שלי, בת 80 היום, לא יכולה לגדל, ואני מקבל עלי את הדין שזה יהיה כמו ב-2012. תתמודדו, הלולים הגדולים, כי בזה שנפתח גידולים משותפים, נוריד את המחירים שאתם משלמים היום, ואנחנו פה לא כדי להגן עליכם, אלא להגן על החקלאים שלנו.

<מוטי אלקבץ:>
מוטי אלקבץ, מזכיר ארגון מגדלי עופות. 

השאלה שעומדת כאן והיא משמעותית מאוד, ואני לא יודע אם ניתן לקבל תשובה כרגע, היא עד כמה מגדלים נוספים יצטרפו לגידול המשותף בעקבות יישום ההחלטה הזאת.

<יוסי ישי:>
לפי הניסוח שלי – אף אחד.

<מוטי אלקבץ:>
אז צריכים לבחון – אם זה אף אחד, אז זה בסדר. אבל אם זה פורץ באופן משמעותי, אני חושב שצריכים לתת על זה את הדעת.

<לאה יוגב:>
צריך לעשות קריטריונים ברורים מאוד.

<אורי צוק-בר:>
זה בין אף אחד, לבין שוליים מינוריים ששמו עליהם סנדול פעמיים – שני חישוקים.

<מוטי אלקבץ:>
אז זה נוגד את מה שאומר עורך-הדין של שמואל לסר.

<אורי צוק-בר:>
יש בהצעה האחרונה שהצעתי שני חישוקים – זה לא מאה אחוז, אבל זה 99 בערך. כי אתה גם מחשק בגודל – אף אחד מהלולים המשותפים לא יכולים לצמוח בגודל יותר, וזה גם רק באוכלוסיית המשותפים. לא יכול לצוץ אף לול משותף שלא היה קודם לול משותף. זה נותן תיקון אפליה מסוים שאם, היסטורית, לאחד היה שותף והשותף פרש, הלך או מכר את המכסה, אז גם הוא יכול לעבור ולא רק השכן שלו. לדעתי זו פשרה הוגנת, אבל להחלטת היושב-ראש.

<שלמה שטרית:>
אדוני היושב-ראש, אני גם רוצה להגיד משפט. אני מצביע, ואמרת שמי שמדבר בלי אישור ייצא החוצה, ואף אחד לא יצא.
<היו"ר כרמל שאמה-הכהן:>
נתתי לו אישור.

<שלמה שטרית:>
אני מבקש להגיד שכל הלולים הגדולים שאנחנו מדברים עליהם, שלא רוצים לעזור להם וכולי, הוקמו בהיתרים ובאישורים של כל מי שצריך במדינת ישראל, וכל הרשויות אישרו אותם. אישרו ברישיון עסק, אישרו בהיתר בנייה, מועצת הלול אישרה לאכלס. כל הדברים נעשו בתיאום עם כל אלה שהיום מנסים להגיד לי, בוא נהרוג אותך. 

ב-2012 וגם ב-2011 ישבנו פה בוועדה, הראינו את המצב, ואמרו, הלולים הגדולים שכבר קיימים לא ייפגעו. בשיטה שמציעים היום אומרים לך, אדוני, הקמנו במדינה עוד שמונה לולים לגידול משותף, נתנו להם אישור לאכלס – הרי אף עוף לא נכנס בלי אישור אכלוס ממועצת הלול – והם לקחו ממך כי יש תחשיב כלכלי של מערך הייצור, כמה אפשר לשלם על כל מכסת ביצים. אי אפשר לעבור את זה כי אחרת יפשטו את הרגל. כשאתה אומר, תשלם יותר – תקבל יותר - - - 

<היו"ר כרמל שאמה-הכהן:>
השני משלם יותר.

<שלמה שטרית:>
הוא לא משלם יותר.

<היו"ר כרמל שאמה-הכהן:>
אז למה שיעברו אליו?

<שלמה שטרית:>
הוא בא אליו, אומר לו, אני דוד שלך, אני סבתא שלך, תעזור לי, תן לי. אם אתה רוצה, אני אראה לך אותם, לא אחד ולא שניים.

ולכן אני חושב שההצעה הראשונה שמציעים במשרד החקלאות היא הצעה נכונה בשביל לפתור את הבעיה הזאת.

<היו"ר כרמל שאמה-הכהן:>
אנחנו עושים הפסקה בדיון כי אנחנו חייבים להתחיל בדיון אחר. ב-13:45 נחזור כדי לסיים. נסו לדבר ביניכם, להגיע להסכמה וניסוח.

<(הישיבה נפסקה בשעה 13:05 ונתחדשה בשעה 14:00.)>
<היו"ר כרמל שאמה-הכהן:>
אנחנו מחדשים את הדיון. יש הסכמה על נוסח?

<יוסי ישי:>
כן, אני אגיד את העיקרון.

<קריאות:>
לא. ממש לא. בין מי למי ההסכמה? עם מי יש הסכמה?

<היו"ר כרמל שאמה-הכהן:>
רגע, הבנתי, אין הסכמה.

<יוסי ישי:>
סליחה, אז אני מושך את המילה 'הסכמה'. הכנתי נוסח שמנסה לגשר בין הצרכים, אני אגיד אותו ברמת העיקרון כדי שיבינו אותו, ואחר-כך אבקש מטומי שיגיד אותו בשפה המשפטית.
ברמת העיקרון, מגדלים שגידלו לול משותף, בין אם אורחים ובין אם מארחים, רשאים לעבור ללול קיים שמגדל בגידול משותף, ובתנאי שאותו לול לא יגדל מעבר ל-5%.
זאת אומרת, אם נניח שהיו שני מגדלים שגידלו יחד, אורח ומארח – האורח יכול היה לצאת כבר קודם, אבל אז המארח נשאר "תקוע", משום שהיתה לו הסתמכות והוא בנה את עצמו תמיד על מכסה כפולה ופתאום הוא נשאר לבד.

<היו"ר כרמל שאמה-הכהן:>
אז הוא יכול לצרף אליו או להצטרף למישהו אחר.

<יוסי ישי:>
ולכן אמרתי, גם האורח וגם המארח יכולים, אם הם רוצים, להצטרף ללול קיים, ובתנאי שהלול הקיים לא יגדל מעבר ל-5%.
בדרך הזו עשינו שני דברים. מצד אחד, נתנו פתרון אם למארח נוצר מצב בו הוא מקופח לעומת מצב האפס, ומצד שני, הגדלנו את האפשרות עבור הלולים הגדולים ומנענו מהם את הכבילה, ורשאים לנוע בתוכם, ואם קודם יכולה היתה לנוע בתוכם רק אוכלוסיית האורחים, עכשיו יכולה לנוע אצלם גם אוכלוסיית המארחים. זה מאוזן, וזה סביר.

<שלמה שטרית:>
סליחה, הערה לפני שממשיכים בדיון - - -
<קריאות:>
- - - 

<שלמה שטרית:>
סליחה, אני עכשיו בזכות דיבור.

אם הגדילו את כמות הלולים ביותר מאשר הפתרון של האורח-מארח – ובאחת הישיבות פה היה כתוב בפרוטוקול שהלולים הגדולים האלה לא ייפגעו, ואם יש בעיה שנפנה אליך ונסביר לך את הבעיה. המשפט הזה כתוב בפרוטוקול.

<היו"ר כרמל שאמה-הכהן:>
תסביר לי את הבעיה.

<שלמה שטרית:>
הכמות של האנשים הלכו לגידול משותף נשארה קבועה מאז שנת 2010, אני לא זוכר בדיוק, אולי מ-2011. הכמות של הלולים שיכולים לגדל גידול משותף גדלה ב-30%, לדעתי. זאת אומרת, שיש היום ביקוש של 30% יותר לגידול משותף מאלה שיכולים להציע את מה שיש להם. זאת אומרת, או שנלך לפשוט רגל ולשלם הרבה כסף כדי לא להתקיים, או שנעבוד בחצי, או שאני לא יודע מה. ולכן הפתרון של רק אורח-מארח לא פותר את הבעיה.

הפתרון הנכון הוא להגיד, אנחנו המדינה, אישרנו להקים כך וכך לולים, וצריך לתת להם אפשרות לאכלס, יותר לא יקומו לולים ונגמר הסיפור. זה, לדעתי, פתרון הוגן, אמיתי ונכון.

<עמרם דהן:>
מה זה, אפשרות לאכלס? מתוך המכסות הקיימות לחקלאים?

<שלמה שטרית:>
כן, מתוך כל החקלאים שיש, עד 5%.

<שלמה שטרית:>
אני רוצה להישאר עם המכסה שלי, שהיתה ב-2010. לא רוצה לגדול.

<היו"ר כרמל שאמה-הכהן:>
חברים.

<גלעד וקסמן:>
אני רוצה להציע הצעה שתפתור את הבעיה. 

כפי שאמרנו, מאחר שכמות המקום לגידול משותף גדלה אבל לא כמות המגדלים גדלה, יגדילו, יעשו הגבלה – פעם אחת ייצרו מצב ויגידו שאפשר להגדיל את כמות המגדלים ב-30%, ואז זה המצב, ויותר לא יאפשרו לא גידול בכמות המגדלים ולא גידול בכמות הלולים לגידול משותף, יישרו קו, כפי שהיה ב-2010, לפחות ישמרו על המצב הקיים. זה הפתרון שאני מציע.

הפתרון שרק מארח – כביכול, כאילו זה מגדיל את כמות המגדלים המשותפים, זה עורבא פרח, אין דבר כזה, זה אולי בודד, אולי בודדים. ולכן זה לא פתרון, אלא מס שפתיים. 
ולכן אנחנו מבקשים, לפחות לשם ההוגנות המינימלית ובשביל לשמור על הקיים ועל מה שהובטח גם ב-2010 ותמיד, לא מבקשים להגדיל, אלא ישימו מגבלה כפי ששמים על כמות הלולים המשותפים שאומרים שלא יוכלו לגדול מעבר ל-5%, כפי שהיה עכשיו ועכשיו תהיה תקרה, באותה דרך ישימו תקרה, שבשנת 2013 לא יוכלו להגדיל את סך-כל כמות המגדלים המשותפים ביותר מ-30%, והיא הכמות החסרה היום. ויותר לא יעשו, לא פה ולא פה.

זה הוגן לכולם, ואין שום סיבה שתהיה פה התנגדות לזה, כי המשמעות האחרת היא רק דבר אחד – המטרה היא או לפגוע בחופש עיסוק של מישהו או בקניין.

<היו"ר כרמל שאמה-הכהן:>
מה עם כוחות השוק? למה שלא כוחות השוק יעבדו?

<גלעד וקסמן:>
אני אסביר. אין כוחות שוק.

<היו"ר כרמל שאמה-הכהן:>
בטח שיש. אני בעל מכסה, ואני יכול לבחור להתארח אצלך או להתארח אצלו.

<גלעד וקסמן:>
אבל ישנם שני דברים שעשית בגללם זה לא כוחות שוק, זה משחק לא הוגן. התערבת בשלושה דברים ותמיד פגעת בתחרות.

האחד, מחיר הביצה הוא מחיר קבוע במדינת ישראל. אני לא יכול להציע מחיר כפי שאני רוצה.

<עמרם דהן:>
לא המכסה, הביצה.

<היו"ר כרמל שאמה-הכהן:>
רגע, סליחה.

התחרות פה היא לא על מחיר הביצה, אלא על - - -

<גלעד וקסמן:>
אבל בסוף היא נגזרת של כמה ביצים אתה יכול למכור. זה אותו דבר, זה הרי נגזר ממחיר אחד לשני.

<יוסי ישי:>
אני לא מסוגל לשמוע את המושגים האלה.

<אורי צוק-בר:>
אוזנינו סומרות פה.

<יוסי ישי:>
אנחנו משתגעים פה, כשאני שומע את כל הדברים האלה. זה משגע.

<גלעד וקסמן:>
רבותי, אני מבקש.

דבר שני, כמות המגדלים בגידול המשותף הוקפאה ב-2010 ולא גדלה, אז אתה מקפיא לי את כמות השחקנים. אני לא מכיר שוק חופשי שקובע מראש את כמות השחקנים. 

<היו"ר כרמל שאמה-הכהן:>
 זה נכון לגבי כולם.

<גלעד וקסמן:>
לא. זה הגבל עסקי. כשאתה מגביל את כמות השחקנים זה נחשב הגבל עסקי. אני לא בטוח שזה לא חורג גם מחוק ההגבלים העסקיים, וגם את זה נצטרך לברר.

מעבר לכך, מה עשית בשנתיים האחרונות, בניגוד למה שהובטח פה, לרבות על-ידי אדוני, ואני אזכיר את זה – אמרת שבשנתיים האלה לא יגדילו את כמות השחקנים בגידול משותף כי זו המטרה של משרד החקלאות. ובשנתיים האלה הגדילו ביותר מ-30% את כמות השחקנים של הגידול המשותף. זה נקרא תחרות הוגנת, או משהו כזה?

כשאתה מגדיל, מצד אחד, ומכניס עוד אפשרויות לתת לגידול משותף, בניגוד להחלטת ממשלה, בניגוד למה שנאמר - - -

<היו"ר כרמל שאמה-הכהן:>
מהו היתרון שיש ללול החדש שנפתח בגידול המשותף עליך?

<גלעד וקסמן:>
איזה יתרון, בזה שהוא גדול יותר?

<היו"ר כרמל שאמה-הכהן:>
אני אומר, זוהי תחרות הוגנת, ואתה אומר לא. 

<גלעד וקסמן:>
אני אתן לך דוגמה: לול גידול משותף שהיה לשני אנשים, ועכשיו הוא לעשרה אנשים. אצלו, אין הבדל כמעט בין עלות התפעול של עשרה אנשים ובין עלות התפעול של שני אנשים. אצלי יש 100 מגדלים ויש הבדל משמעותי בתפעול.
<היו"ר כרמל שאמה-הכהן:>
להיפך, אתה אמור להיות יעיל יותר.

<גלעד וקסמן:>
לא, לא. אני עומד בתנאים ובסטנדרטים גדולים יותר. בדיוק הפוך. המשמעות היא שאתה נותן לו עדיפות על פני סתם, ללא שום סיבה.

<היו"ר כרמל שאמה-הכהן:>
לא, אני נותן עדיפות ללולים יותר יעילים, זה הכול.

<גלעד וקסמן:>
לא, זה לא לולים יעילים יותר, ואם תפתח את רשימת כל מי שרוצה לגדל משותף – אל תגדיל עוד את הגידול המשתף, ונלך על יעילות, ונלך על תחרות חופשית.

<היו"ר כרמל שאמה-הכהן:>
אז יהיה מונופול.

<גלעד וקסמן:>
לא מונופול. תחרות חופשית. מי שרוצה יוכל להצטרף לגידול משותף ונמלא את המקומות.

<היו"ר כרמל שאמה-הכהן:>
אם מספר המגדלים שנתונים לגידול המשותף שווה למספר המקומות בגידול משותף, אז אין פה תחרות.
<גלעד וקסמן:>
לא, תגדיל אותם ללא סוף. להיפך. בוא נפתח את הכול.

<קריאה:>
בטח, בטח נפתח את הכול. 3,000 משפחות בצפון יוכלו להתקיים אם תפתח את הכול.

<גלעד וקסמן:>
לא, תאפשר לי להתחרות אתו – כפי שאתה אומר, אני הולך על הגישה שלך, תפתח, ואל תגיד, הוא יכול לקחת כמה שהוא רוצה ומאיפה שהוא רוצה, אבל אתה יכול רק מלולים של גידול משותף שנסגרו. מה זה ההגבלה הזאת?

<היו"ר כרמל שאמה-הכהן:>
יש לנו עיקרון בסיסי יותר והוא שאנחנו לא רוצים להגדיל את הגידול המשותף. מהעיקרון הזה יצאנו, וזו נקודת המוצא.

<גלעד וקסמן:>
אבל הגדלת, זה מה שעשית בשנתיים האחרונות.

<היו"ר כרמל שאמה-הכהן:>
לא.

<קריאות:>
לא, לא. מה פתאום?

<גלעד וקסמן:>
ב-30%.

<קריאה:>
לא גדל. מאיפה - - -

<היו"ר כרמל שאמה-הכהן:>
רגע, חבר, אל תעזור לי.

הגידול המשותף מבחינתנו לא נמדד לפי מספר הלולים שמגדלים גידול משותף, אלא לפי מספר המכסות שמשחקות במגרש הזה.

<גלעד וקסמן:>
ומה עם לפגוע במי שקיים והשקיע סכומים משמעותיים לבניית לול? לא מגיע לו להתקיים?

<היו"ר כרמל שאמה-הכהן:>
אתה מתחיל מעמדת יתרון.

<גלעד וקסמן:>
לא מתחיל מעמדת יתרון. איזו עמדת יתרון?

<קריאה:>
שהולכת ונשחקת.

<היו"ר כרמל שאמה-הכהן:>
אם היית מוכן לשלם יותר, את מה שהשכן שלך מוכן לשלם, לא היתה לך שום בעיה. אתה רוצה הגנה. אתה הגדול, ואתה רוצה הגנה?
<אבשלום רביבו:>
רגע, הוא לא מבין משהו בסיסי.

<היו"ר כרמל שאמה-הכהן:>
תסביר לי מה אני לא מבין.

<אבשלום רביבו:>
אם אתה מאפשר לי להתחרות אתו במחיר אל מול כל המגדלים, אז זה בסדר. אבל ההצעה פה אומרת שהוא יכול לקחת מגדלים כמה שהוא רוצה, ואני יכול לקחת, כדי להשלים, רק מלולים של גידול משותף, שנסגרו, וחיה כזאת אין בשוק.

<היו"ר כרמל שאמה-הכהן:>
אתם יכולים לקחת עוד כמה אנשים.

<אבשלום רביבו:>
אבל אני לא אוכל להשלים. אין לי אפשרות להתמודד.

<היו"ר כרמל שאמה-הכהן:>
הלול שמצטרף לגידול המשותף, ואתה, מתחרים בדיוק על אותם אנשים.

<אבשלום רביבו:>
לא. הוא יכול לקחת מאיפה שהוא רוצה, הוא יכול לקחת גם ממני.
<היו"ר כרמל שאמה-הכהן:>
לא. הוא יכול לקחת ממך – יותר קשה לו לקחת ממך מאשר לך לשמור על שלך.
<גלעד וקסמן:>
אבל לא ענית על הדוגמה שנתתי. נתתי לך דוגמה, לול של שני אנשים שהפך להיות עשרה אנשים. לי יש מאה איש בגידול, ואם אני יורד לתפוקה של 80% או 85%, למשל, - - -

<היו"ר כרמל שאמה-הכהן:>
אני לא אתווכח אתך על הנתונים. השאלה היא מי יעיל יותר.

<גלעד וקסמן:>
זו לא יעילות. בתפוקה של 85% אין הצדקה לקיום הלול יותר, אם הוא יורד לאחוזים מסוימים.

לעומת זאת, להגדיל לול ל-2, ל-4, ל-5 או ל-6, לא קרה כלום, להיפך. זאת אומרת, יצרת מצב שזו לא תחרות הוגנת. התנאים שאני עובד בהם הם לא אותם תנאים של לול שעובד עם ארבעה או חמישה מגדלים, ואי אפשר להשוות ביניהם. אז אתה יוצר סיטואציה שלו יש אינטרס רק להגדיל, ועבורי, ככל שאני קטן המשמעות היא פגיעה בתפעול שלי. 
אם אתה רוצה עדיין לשמור על תחרות, תגדיל לא ב-30%, תגדיל ב-10%, 15%, 20%, אבל לפחות שתהיה אפשרות לאייש.

אני רוצה שתסתכל מעוד נקודת מבט, ויושבים פה - - - שיכולים להעיד על זה. מי הולך לגידול המשותף? אנשים אמיתיים שזו הפנסיה שלהם, אנשים שהם נכים, אנשים שקשה להם. למה לא לתת להם את האפשרות לנצל את המכסות? הרי אנחנו לא לוקחים ממישהו שבאמת מגדל באופן עצמאי. הם לא באים אלינו לגידול משותף, הם מגדלים באופן עצמאי.

<היו"ר כרמל שאמה-הכהן:>
אתה מדבר על להרחיב את הרשימה של אלה שזכאים להשתתף בגידול המשותף?

<גלעד וקסמן:>
כן, זה מה שאנחנו מבקשים, ובצורה נורמלית, ותשימו פה גג.

<היו"ר כרמל שאמה-הכהן:>
מהי עמדת משרד החקלאות בעניין הגדלה מבוקרת?

<יוסי ישי:>
האמת היא שאני יושב כאן ולא מבין מה אני עושה פה, בגלל שאני שומע פה דברים, שאני לא רגיל למונחים האלה. אני נולדתי בהתיישבות, נולדתי בחקלאות, מהיום הראשון שאני מכיר את עצמי אני בתחום הזה, ואני שומע מושגים כמו: מחיר מכסה, תחרות בין הלולים הגדולים בעניין לקוחות שלהם – על מה אנחנו מדברים?

<היו"ר כרמל שאמה-הכהן:>
זה מה שקורה בפועל בענף.

<יוסי ישי:>
אחת מהשתיים: או שזה ענף חקלאי מתוכנן, ואז יש מכסות ייצור למגדלים ובמקרים חריגים מאוד, ובגלל שהיתה תקלה בשנה מסוימת ואפשרו לולים גדולים, אז נשמר אותם ולא נגדיל אותם, או שמפוצצים את הכול. מה שמספרים פה ומדברים פה זה חיסול התכנון בענף הזה. 

בשום פנים ואופן לא. היתה תקלה, נתנו למספר מגדלים להקים לולים גדולים, נתנו למספר מגדלים מסיבה כזו או אחרת להצטרף ללולים המשותפים. אין לנו שום כוונה להגדיל את המספר הזה. נקודה.

ברגע שהמספר הזה יגדל, התכנון בענף הזה יתחסל. הוא יתחסל.

<קריאות:>
- - -

<שלמה שטרית:>
למה יש הצעה שלך, שהבאת לפה לדיון, ובה כתוב גידול של 5%? אתה כתבת את זה, לא אני.
 אני לא מבין, אתה מדבר ככה ועושה ככה, כל הזמן מתהפך. אני רוצה שתהיה פעם אחת יציב בדעות שלך.

<קריאות:>
- - -

<היו"ר כרמל שאמה-הכהן:>
סליחה, שקט.

<קריאה:>
הכי קל להגיד, כשאין תשובות, שהיתה תקלה.

<היו"ר כרמל שאמה-הכהן:>
שקט, שקט.

כמה מכסות היו כשסגרנו את זה בגידול המשותף, ב-2010?

<קריאות:>
700, פחות מ-700.

<יוסי ישי:>
700 היה? 700–800? כמה היה? 700.

<היו"ר כרמל שאמה-הכהן:>
וכמה יש היום?

<יוסי ישי:>
אותו הדבר.

<קריאות:>
- - -

<היו"ר כרמל שאמה-הכהן:>
אני מבקש לא לעזור לי.

טומי ישיב, בבקשה.

<טומי מנור:>
זה היה 700. אותו הדבר.

<היו"ר כרמל שאמה-הכהן:>
לא נגרעו אנשים?

<טומי מנור:>
חלק אולי נגרעו.

<היו"ר כרמל שאמה-הכהן:>
אז אני שואל כמה נגרעו.

<קריאה:>
זה לא נכון. נגרעו לפחות 10%.

<קריאה:>
תגידו מספרים. למה סיסמאות?

<קריאה:>
למה אתה אומר שזה לא נכון? אני אומר לך שנגרעו לפחות 10%.
<היו"ר כרמל שאמה-הכהן:>
אני מבקש לא להפריע.

<עמרם דהן:>
691 או 692 מכסות, ובנוסף, בערך עוד 13 מכסות שנכנסו בשנה האחרונה. בסך הכול, אנחנו מגיעים ל-703 או 705 בערך.

<שמעון ביטון:>
- - - חזרו לגדל. ומה יקרה אם ועדת הכלכלה תבקשו שחקלאים שחזרו הביתה - - - אותם עוד פעם?

<היו"ר כרמל שאמה-הכהן:>
ביטון, לא קיבלת רשות דיבור.

<
אז מהם הנתונים? אני רוצה לשמוע באופן ברור.>
<טומי מנור:>
כ-700 היו וכ-700 נותרו. יש תנודה, כל הזמן, של פלוס-מינוס עשרה אנשים, כאלה שהם מצטרפים חדשים או כאלה שנפטרו.

<קריאה:>
זה לא נתון מדויק. לי יש נתונים אחרים של 10%.

<היו"ר כרמל שאמה-הכהן:>
עונה לי מנכ"ל מועצת הלול. אני יכול להגיד לו שהנתון לא מדויק? אני אלך לספור תרנגולות במקומו עכשיו?

<אבשלום רביבו:>
אבל מנכ"ל מועצת הלול לפני רגע לא ידע בכלל. שיציגו מסמכים, שיציגו נתונים.

לפני שנתיים זה היה קרוב ל-800. אין כאן שום מסמך שהוא יכול כרגע להציג ולהראות את הדבר הזה.

<היו"ר כרמל שאמה-הכהן:>
אני חייב להסתמך על מה שהוא אומר.

<עמרם דהן:>
עורך-דין, אנחנו בוועדת מכסות, אני אומר לך, אני לא יודע מאיפה אתה ממציא את הנתונים האלה. 800 לא היה, לא נברא. תאמין לי, יש בתכנון פה את דוד שלום שבקי אחד לאחד.

היושב-ראש, ברשותך שנייה, יש אנשים שנפטרו במהלך השנים האחרונות והעבירו לבנים, ויש בודדים מהמרכז – אני יכול לספור לך אותם, שבעה או שמונה – שמכרו את המכסות שלהם לצפון.

<גלעד וקסמן:>
ומה הכמות שיש למקומות שפעם היו מקומות גידול משותף? שייתנו את הנתונים. כמה משרד המשפטים שמתנגד לגידול משותף, ומשרד החקלאות, הגדיל אותם? 

למה אתה לא שואל את הנתונים האלה?

<היו"ר כרמל שאמה-הכהן:>
את מה, את מספר הלולים?

<גלעד וקסמן:>
כן, את מספר הלולים הגדילו בשנתיים האחרונות בניגוד להחלטות ממשלה, והכול כאילו זה לא קיים. למה את זה לא שואלים פה?

<אבשלום רביבו:>
בניגוד למצגים פה.
<היו"ר כרמל שאמה-הכהן:>
לולים זה לא גידול משותף.

<גלעד וקסמן:>
מה זה, לא?

<היו"ר כרמל שאמה-הכהן:>
לולים לא. כי אם אין ללול מכסה, אז מה זה נותן? שייבנו מיליארד לולים.

<גלעד וקסמן:>
אבל הם מאשרים את זה ונותנים לו גידול משותף.
<היו"ר כרמל שאמה-הכהן:>
אבל מי שנהנה לבנות לולים - - -

<גלעד וקסמן:>
הם מאכלסים אותם.

<היו"ר כרמל שאמה-הכהן:>
במה הם מאכלסים?

<גלעד וקסמן:>
באותם 700.

<אבשלום רביבו:>
באותם 700.

<עמרם דהן:>
כבוד היושב-ראש, אני רוצה ברשותך להגיד משפט.

<היו"ר כרמל שאמה-הכהן:>
רגע, קודם כל מר אלמליח, בבקשה.

<יוסי אלמליח:>
אני מבין שבדיון הזה, בשיח הזה, לא כל אחד ייצא עם כל תאוותו בידו. אבל ישנם פתרונות שהם למרחק. יש תקנות צער בעלי-חיים, הן ממילא יקטינו את האפשרויות בתוך הלולים.

<קריאה:>
איזה שטויות.

<יוסי אלמליח:>
זה נפח שקיים היום, זה נפח וירטואלי.

מחר בבוקר כשיהיו תקנות צער בעלי-חיים, אני מניח שכל אחד יצטרך להקטין ממילא, אז לא צריך לדבר גבוהה-גבוהה. זה דבר שצריך לקחת אותו בחשבון, ואני מניח שלוקחים אותו בחשבון.

<קריאה:>
זה חזון אחרית הימים.

<יוסי אלמליח:>
אני רוצה לבקש מהאדונים הנכבדים, שאולי לתקנות 2014 תקום ועדת חריגים שתאפשר כניסה מבוקרת, מסודרת, של מכסות נוספות לאנשים חולים, חולי סרטן, אנשים זקנים על כסאות גלגלים - - -

<היו"ר כרמל שאמה-הכהן:>
אין מנגנון כזה?

<קריאה:>
לא, לא. הם פיטרו אותו גם.
<היו"ר כרמל שאמה-הכהן:>
אני מבקש לא לענות לי. אני שואל את משרד החקלאות.
<אורי צוק-בר:>
יש מנגנון - - -

<יוסי אלמליח:>
אין גם את המנגנון הזה, סליחה, אורי, אתה יודע שאין. אתה יודע שאין כי לא קבעת מחיר למכסה או מחיר שהאדם יוכל לעזוב ולפרוש בכבוד.

אני מציע שאולי תקום ועדת חריגים שתהיה מורכבת – אני חושב שוועדה כזאת יכולה לתת פתרונות לעתיד. שתהיה ועדת חריגים בראשות משרד החקלאות, ארגון מגדלי העופות שהוא המייצג הבלעדי של הענף - - -
<יוסי אדוני:>
קודם כל, אל תגיד "מייצג בלעדי". אל תשכח שיש עמותה להצלת המשק החקלאי-משפחתי בצפון, ויש את נציגי המגדלים שנבחרו בדמוקרטיה, בבחירות הארציות. זה לא רק הארגון. אל תשכח את הגורמים האלה, יוסי אלמליח.

<דוד עגיל:>
יאללה, תחזור בך וזהו.

<יוסי אלמליח:>
אני מציע – משרד החקלאות, ארגון מגדלי העופות, מועצת הלול ונציג מגדלים, נציג מהעמותה.

<קריאה:>
אבל איך זה קשור לעכשיו? אני לא מבין.

<יוסי אלמליח:>
ואם אפשר אולי לצרף נציג ציבור אחד, וזו תהיה ועדה קשוחה מאוד שתבחן את כל המקרים.

לפני חודשיים ימים פניתי למנכ"ל המועצה עם מקרה של סרטן ריאות – לצערי, הוא נפטר לפני שלושה שבועות – הוא לא יכול היה להיכנס ללול.

<היו"ר כרמל שאמה-הכהן:>
ומה עשו אתו? מה אמרו לו?

<יוסי אלמליח:>
אמרו לו, לא.

<היו"ר כרמל שאמה-הכהן:>
מה זה, אדם מקבל סרטן והוא לא יכול - - -

<יוסי ישי:>
אני מתחייב, כפי שעשינו את הדבר הזה בענף החלב, ליצור מנגנון, אם הוא לא קיים, שמאפשר למי שרוצה לפרוש פתרון הולם לפרישה. אין לזה שום קשר - - -
<יוסי אדוני:>
אנחנו מתנגדים בתוקף לפרישה. פרישה זה חיסול משק חקלאי, זה החלשת היישובים בצפון. 

אנחנו מדברים על ועדת חריגים שתאפשר לאותה משפחה, לבן ממשיך שלה, להמשיך, תנו לו פתרון. מה זה, לפרוש?

<יוסי ישי:>
לזה התכוונתי, יוסי.
<לאה יוגב:>
אמרת, פרישה. זה לא אותו דבר.

<אלקנה אפרתי:>
אני מנסה להבין. אני קורא את תקנות 2012 - - -

תקנה 8: "לא ייצר בעל מכסה את מכסתו בלול שאינו מצוי במשקו אלא אם כן אישרה ועדת המכסות לבעל מכסה כאמור, בנסיבות חריגות ומטעמים מיוחדים שיירשמו, לגדל את מכסתו ביישוב הסמוך ליישוב שבו נמצא" - - -

<יוסי ישי:>
אני לא רוצה את זה בכלל.

<קריאה:>
אין ועדת חריגים.

<קריאה:>
זה נכון רק לגבי החדשים.

<קריאה:>
לא, אנחנו מדברים על ותיקים.

<יוסי ישי:>
הפיקציה של גידול משותף היא פיקציה זוועתית שתהרוס את הענף הזה. אם יש מקרים, כפי שנאמר כאן – אדם שאין לו בן ממשיך, אדם חולה – הפתרון הוא לא גידול בלול משותף. אם הוא הגיע למצב שבשום פנים ואופן לא יכול לגדל, אז הוא יפרוש. מדובר בבודדים.

<לאה יוגב:>
מה אתה אומר? כפי שעשית ברפת.

<יוסי ישי:>
בלי פיקציות, בלי פיקציות.

<שמעון ביטון:>
אני חושב שהסעיף שהקראת רצה לעזור לכל המכסות שהוקצו ב-2012, לתת להם פתרון להיכנס לגידול מיידי. בגלל שלא ניתן היה לבנות לולים חדשים, אפשרו להם להיכנס לתוך גידולים קיימים, כי בכל זאת, הוקצו מכסות גם במגזר וגם למכסות הנוספות של יישובי הגדר, ובשביל להשאיר להם את המקום הזה, לגדל את המכסות, נכנס הסעיף הזה.

אני חושב שצריך לפתוח את הגידול המשותף למכסות נוספות, כפי שאמר אדוני היושב-ראש. גם אם היה 800 וירד ל-700, זה אומר שחקלאים חזרו לגדל. אי אפשר לשמר את הכמות שהלולים הגדולים מגדלים לנצח. אי אפשר להתחייב על הגב של החקלאים הקטנים. כשהם בנו אותם, אף אחד לא אמר להם מראש, אתה תגדל תמיד 200,000. זה שוק פתוח. אני יכול להשכיר את המכסה שלי. מי שהיה בגידול משותף יכול היה להיות בגידול משותף, יכול היה לבחור להיות בגידול משותף, יכול היה לבחור לחזור לגדל. אנחנו כמגדלים נעודד את כולם לחזור לגדל במשק המשפחתי.

<היו"ר כרמל שאמה-הכהן:>

תודה רבה, אדוני.

כן, בבקשה.

<מיכאל לסר:>
בעניין מה שמשרד החקלאות אמר – בפועל, היום, מי שלא מסוגל לגדל ורוצה לגדל, לא יכול לגשת לגידול משותף כי הגבלנו את זה. אז בפועל, הוא משכיר אתה מכסה שלו בבית שלו. ויגידו לך ממועצת הלול אם אני טועה או לא טועה.

בפועל היום, אנשים במושבים, מושבים שלמים כמעט, לא מגדלים, ובא מישהו ומגדל אצלם במשק, שזה הרבה יותר חמור מהגידול המשותף עליו מדברים, בגלל תנאים וטרינריים וכולי.

<קריאה:>
חבל על ההתיישבות.

<שמעון ביטון:>
אדוני היושב-ראש, אני רוצה להוסיף רק דבר אחד. זה שהחקלאים הקטנים שהיו בגידולים משותפים החליטו לחזור לגדל במשק, הם מאמינים בשלוחה, יש פרנסה, יכולים להתפרנס בכבוד, הבינו שאפשר להתפרנס בכבוד, וחזרו לגדל.

<היו"ר כרמל שאמה-הכהן:>
הבנו את הנקודה. אתה חוזר על עצמך.

<שמעון ביטון:>
אני מחזק את זה, כי זה בנפשנו.

<היו"ר כרמל שאמה-הכהן:>
אני מבין.

<קריאה:>
תקבעו, עד 1,000 מגדלים.

<עמרם דהן:>
אתה רוצה לעבור לגור בצפון? בוא תגור אתנו. מה, אתה פוגע לנו בבית?

<יוסי גליקסמן:>
זה מחזק את פתיחת הגידול המשותף, כי מי שרוצה, חוזר. אין בעיה, אף אחד לא מכריח. כפי שעכשיו אמרת.

<שמעון ביטון:>
אדון גליקסמן, - - -

<היו"ר כרמל שאמה-הכהן:>
אל תענה לו. הוא אמר, אתה אמרת.

<יוסי אדוני:>
 אני רוצה לומר ככה: קודם כל, בעניין ידידי, בעלי הלולים הגדולים, שאני קורא להם: טייקונים – אנחנו מכבדים אותם ורוצים שימשיכו להתפרנס בכבוד, אבל שיישארו במצב הקיים. 
בוא לא נשכח שכבוד היושב-ראש בעצמו אישר החלטה ב-1.1.2011 לעשות את הנושא הזה מועדון סגור, ובעלי הלולים הגדולים קיבלו תוספת של 10% למכסות הקיימות שלהם. תיזכרו בדבר הזה, ובוא לא נשכח אותו.
דבר שני, הסיכום אליו הגענו עם מועצת הלול ומשרד החקלאות ללכת על הנושא של אורח-מארח בלבד, עם הגבלת התוספת של ה-5%, זה מקובל על מועצת הלול, על משרד החקלאות, על כל נציגי המגדלים וגם על ארגון מגדלי העופות. וזה מה שצריך להיעשות, לא מעבר לזה. 

אני חושב שצריך לקבל את ההצעה והפשרה, מה שהעלה יוסי ישי, גם בהסכמתנו, לא לאפשר יותר לפתוח את המועדון הסגור הזה, לאפשר אך ורק את הפתיחה של האורח-מארח, ובגידולים המשותפים הקיימים לא יעברו את ה-5%.

<היו"ר כרמל שאמה-הכהן:>
כן, מר כהן.

<קריאה:>
הייתי מוסיף לזה גם את הפנסיונרים שהגיעו לגיל 70, שגם הם יוכלו ללכת לגידול משותף.

<עמרם דהן:>
אני יכול להוסיף לכל מכסה שנשארת, ונכון אמר הבן של לסר שמשאירים את המכסה בתוך היישוב ומישהו אחר מגדל אותה. אז שתישאר בתוך היישוב ויגדלו אותה, כי ככה, הבן שלו חוזר מהצבא, לוקח את המכסה אליו, וההתיישבות מתחזקת. אנחנו לא נפורר את ההתיישבות. נכון מה שאמר מנכ"ל משרד החקלאות, ככה צריך לעשות. אין לנו אינטרס ואנחנו באמת קטנים, אני ושמעון שמדברים פה, לנו יש אינטרס לשמור על ההתיישבות. זו אחת המלחמות שלנו.

<היו"ר כרמל שאמה-הכהן:>
יש לנו נוסח סופי?

<קריאה:>
אפשר לבחון גם את החוקיות של העניין?

<היו"ר כרמל שאמה-הכהן:>
בוא נבחן את הכול. אל תדאג, לא רצים עם זה.

<טומי מנור:>
סעיף 9:

	"מקום הגידול
	9.
	(א)
	לא ייצר בעל מכסה את מכסתו בלול שאינו מצוי במשקו.

	
	
	(ב)
	תקנת משנה (א), לא תחול על אלה:

	
	
	
	(1)
	בעל מכסה שגידל, כדין, בשנת 2012 את מלוא מכסתו בלול של בעל מכסה אחר והוא ממשיך לייצרה בשנת התכנון באותו לול או בלול אחר המצוי במשק של בעל מכסה אחר;

	
	
	
	(2)
	בעל מכסה שבעל מכסה אחר גידל לפני 31.12.2012 את מכסתו בלול שלו ולא יגדל אותה עוד בלולו בשנת התכנון אשר יגדל את מכסתו בלול של בעל מכסה אחר" - - - 


<קריאות:>
לא ברור.

<יוסי ישי:>
זה ברור, זה ברור. תמשיך, תמשיך, זה ברור.

<טומי מנור:>
	
	
	
	
	"ובלבד שלא בגידול האמור בסעיפים קטנים (1) ו-(2) כדי להגדיל את מכסת העופות להטלה המיוצרת בלול מעבר ל-5%." 


<יוסי ישי:>
זה בסדר גמור, זה בדיוק.

<לאה יוגב:>
אדוני, אני מבקשת - - -

<היו"ר כרמל שאמה-הכהן:>
רק היועץ המשפטי מדבר.

<אלקנה אפרתי:>
אתה יכול להסביר שוב את המשמעות של החלק השני שהקראת?

<טומי מנור:>
אתה מדבר על הסיפה האחרונה?

<אלקנה אפרתי:>
כן.

<טומי מנור:>
דהיינו, כל מי שעובר ללול קיים, בין אם הוא עובר מכוח זה שהוא מגדל בלול אחר, ובין אם מכוח, מה שקראתם, מארח שנטשו אותו, עדיין יש מגבלה שלא תגדל הכמות בלול שאליו הוא עובר מעבר ל-5% לעומת מה שגודל בשנת 2012.

<אלקנה אפרתי:>
למעשה, יש כאן שני עקרונות. יש תנועה חופשית בתוך המשק של המגדלים המשותפים – זה הרישה של מה שהקראת, ותוך מגבלה של אי גדילה מעל 5%.

<לאה יוגב:>
אני מבקשת שיהיה מפורש וכתוב שלא יקרה מצב שבעוד שנה נבוא לכאן ויגידו שהיתה החלטה והיתה פרצה. אז כדי שלא תהיה פרצה, צריך לכתוב באופן מפורש שלא יאושרו ולא יאוכלסו לולים חדשים, שיהיו הגבלות, ולא יורחבו ולא יאוכלסו לולים חדשים. שלא נבוא לפה בעוד שנה ויגידו לנו, הרחיבו את הלולים ועכשיו תגדילו את המכסה.
<טומי מנור:>
אלה תקנות מכסות, לא תקנות לולים.

<גלעד וקסמן:>
אני רוצה להגיד שוב, שזה יהיה ברור: התוספת השנייה אינה מגדילה כמעט במאום את כמות המגדלים המשותפים, ולמרות שהגדילו את כמות המקומות. 
המשמעות היא לא שמירה על מצב קיים, אלא גריעה מכמות המגדלים שיש בלולים הקיימים. זו למעשה פגיעה ישירה אך ורק בלולים הקיימים. המונח "מארחים" – אין כאלה שהפכו להיות פתאום גידול משותף, זה לא קיים, ואם יש כאלה הם בודדים. אז הניסוח הזה הוא חסר משמעות. 
הפתרון היחיד הוא לאפשר גידול מבוקר של כמות המגדלים המשותפים במדרגות, במשהו שיוכל לצמצם את הפער שנוצר בגלל שלא הקפידו על הצד השני של המשוואה, ושהיום מוסיפים לו את מגבלת ה-5%.

<עמרם דהן:>
גידול מבוקר הוא בעייתי.

<היו"ר כרמל שאמה-הכהן:>
טוב, חברים, אנחנו מאשרים את הסעיף. אני מבקש ממנהלת הוועדה לא לשחרר את התקנות עד ליום רביעי בשבוע הבא. בשבוע הזה, כל מי שירצה להגיש לי בקשות לדיון מחדש עם טיעונים בכתב, מוזמן לעשות זאת, אני אקבל את כל הבקשות ואשקול אם לקיים את הדיון מחדש. ולכן התקנות לא ישוחררו בשבוע הקרוב, אלא שאני אבצע מחשבה מחדש. כרגע הן אושרו. תודה רבה לכולם.

<הישיבה ננעלה בשעה 14:30.>
